GIACC diserap ke SPRM

PUTRAJAYA, 9 Mei- Fungsi Pusat Governans, Integriti dan Antirasuah Nasional (GIACC) kini diserap ke dalam Suruhanjaya Pencegahan Rasuah Malaysia (SPRM) berkuat kuasa pada 18 April lalu.Menurut SPRM, enam fungsi utama GIACC iaitu menasihati kerajaan, menyelaras pelaksanaan inisiatif, menilai tahap keberkesanan, merancang strategi, memantau dan melapor dapatan tindakan berkaitan governans, integriti dan antirasuah akan diteruskan di bawah SPRM bagi memastikan kesinambungan momentum pelaksanaan dasar-dasar kerajaan berkaitan governans, integriti dan antirasuah."GIACC juga kini dikenali sebagai Bahagian Perancangan Governans Nasional (BPGN)," katanya dalam kenyataan hari ini.Sementara itu, Pelan Antirasuah Nasional 2019-2023 (National Anti-Corruption Plan - NACP) yang sebelum ini dipantau pelaksanaannya oleh GIACC telah diambil alih oleh BPGN, SPRM.Pelan tersebut yang dilancarkan pada 29 Januari 2019 adalah iltizam yang ditunjukkan oleh negara selari dengan semangat yang terkandung dalam United Nations Convention against Corruption (UNCAC) yang mana Malaysia adalah salah sebuah negara anggota apabila menandatangani konvensyen ini pada 1 Disember 2003.Artikel 5 konvensyen itu menetapkan bahawa sesebuah negara perlu mempunyai dasar dan strategi antirasuah yang didokumenkan. Sehubungan itu, NACP adalah bersifat merentas masa, "living document", dan mengambil kira dasar dan keperluan semasa."Setelah mengambil kira Laporan Semakan Semula Separuh Penggal NACP yang diterbitkan pada tahun 2021 dan juga tindakan yang telah diambil oleh Ketua Agensi Peneraju ke atas inisiatif-inisiatif NACP, status pelaksanaan inisiatif yang digariskan dalam Pelan Antirasuah Nasional (NACP) 2019-2023 telah menunjukkan kemajuan, walaupun negara berdepan masalah pandemik COVID-19," katanya.SPRM berkata, hingga 31 Disember 2022, daripada keseluruhan 111 inisiatif NACP yang dipantau, sebanyak 62 inisiatif telah selesai pelaksanaan, dan penyiapan adalah di peringkat pengeluaran output iaitu bersamaan dengan 55 peratus. Ini menjadikan baki inisiatif yang kini dipantau adalah sebanyak 49 inisiatif.Daripada 49 inisiatif yang masih dalam tindakan Ketua Agensi Peneraju, 39 inisiatif dijangka dapat menepati masa dan diselesaikan sebelum penghujung Disember 2023 bersamaan dengan 91 peratus pencapaian secara keseluruhan pelaksanaan NACP.Sebanyak 10 inisiatif didapati berkemungkinan melewati tahun 2023 disebabkan oleh kompleksiti pelaksanaan yang membabitkan cadangan pindaan Perlembagaan Persekutuan, pindaan perundangan semasa serta pewujudan perundangan baharu.Justeru, SPRM optimis dengan pelaksanaan NACP 2019-2023 serta komited untuk menyelesaikan baki inisiatif-inisiatif yang belum dilaksanakan.Komitmen Ketua Agensi Peneraju kepada inisiatif NACP 2019-2023 serta semua pihak dalam menjayakan usaha murni melalui pelaksanaan NACP adalah suatu manifestasi terhadap kesungguhan menuju sebuah negara bebas rasuah yang memartabatkan integriti serta kebertanggungjawaban berpaksikan ekosistem governans yang baik.


Aplikasi i-MANS, bantu perkukuh pendapatan TH

KUALA LUMPUR, 9 Mei- TH Properties Sdn Bhd (TH Prop) yakin, penyelesaian digital i-MANS bakal memperkukuh segmen perniagaan pengurusan fasiliti (FM) pihaknya.Ketua Pegawai Eksekutif Kumpulannya, Azman Ibrahim berkata i-MANS berupaya mengurus operasi dan kerja penyelenggaraan secara menyeluruh, sekali gus meningkatkan kecekapan operasi."Dengan pengenalan aplikasi i-MANS ini, kami percaya bahawa kami akan setaraf dengan pemain FM sedia ada.Kami juga percaya dengan aplikasi ini akan membawa lebih banyak perniagaan ke bahagian FM kami,Insya-Allah," kata Azman Ibrahim kepada pemberita pada majlis pelancaran aplikasi berkenaan di ibu negara.Jelasnya, lebih 1,000 pengguna bakal mendapat manfaat daripada i-MANS.Setakat ini, syarikat telah memperuntukkan pelaburan berjumlah RM5 juta bagi membangunkan dan menambah baik aplikasi itu.Segmen pengurusan fasiliti kumpulan merekodkan pendapatan kukuh berjumlah RM148.87 juta dan menyumbang 30 peratus pendapatan keseluruhan kumpulan.

(Ketua Pegawai Eksekutif Kumpulannya, Azman Ibrahim)


Naik taraf, baik pulih fasiliti, JBPM Melaka terima peruntukan RM2.4 juta

BUKIT KATIL, 9 Mei- Peruntukan RM2.4 juta diterima Jabatan Bomba dan Penyelamat Malaysia (JBPM) Melaka bagi menaik taraf 11 Balai Bomba dan Penyelamat (BBP) termasuk kuarters milik jabatan berkenaan di seluruh negeri itu.Pengarahnya, Abu Bakar Katain berkata proses menaik taraf kemudahan balai dan kuarters terbabit akan dijalankan dalam tempoh terdekat."Peruntukan naik tarafa fasiliti kebombaan melibatkan seluruh BBP Melaka dan kuarters jabatan, kita dapat lebih kurang RM2.4 juta.Kita naik taraf dan membuat pembaikan terhadap kemudahan balai dan kuarters di Melaka ini. Kita dalam proses panggilan sebut harga dan juga tender," kata Abu Bakar pada sidang media di Bukit Katil.Dalam pada itu, katanya BPP Melaka Tengah atau Jalan Kubu dipilih antara 69 BBP berusia 50 tahun di seluruh negara yang perlu dinaik taraf dengan peruntukkan kira-kira RM4 juta.Peruntukan itu membabitkan kerja menaik taraf sebahagian bangunan BBP untuk dijadikan Muzium Bomba selain menambah baik fasiliti balai terbabit.

(Pengarah JBPM Melaka, PPjB Abu Bakar Katain)


Kerajaan sedang teliti secara dasar sistem gaji progresif

KUALA LUMPUR, 9 Mei- Kerajaan sedang meneliti secara dasar mengenai sistem gaji progresif di Malaysia.Menteri Ekonomi, Rafizi Ramli berkata, proses perbincangan dan libat urus mengenainya telah pun bermula.Jelas beliau, ia merupakan sebahagian daripada dasar yang sedang dikaji kementeriannya.Ia selaras sasaran Rancangan Malaysia ke-12 supaya nisbah hasil ekonomi yang diberi kepada pekerja dalam bentuk gaji dan pampasan meningkat daripada paras semasa iaitu sekitar 36 peratus kepada 40 peratus.“Kami akan bawa perbincangan ini ke forum kerajaan yang sewajarnya dalam masa yang ditetapkan nanti,” katanya pada sidang media selepas majlis perasmian UK-Malaysia Clean Growth Handbook di sini.

Tambah beliau, kerangka dasar itu perlu lebih mampan dan dapat dilaksanakan secara positif oleh semua pihak.Selain itu, manfaatnya bukan hanya kepada pekerja tetapi juga kepada majikan.“Perkara ini perlu difikirkan dan dibincangkan secara menyeluruh, bukan sahaja di peringkat dasar kerana kita perlu mengimbangi kehendak kerajaan dan ekonomi supaya gaji itu naik secara berkala dengan kemampuan syarikat supaya tidak memberi kesan negatif kepada mereka,” katanya.Beliau menegaskan, dasar untuk gaji progresif adalah perkara yang sedang dipandang serius oleh kerajaan.Ia akan dibangunkan dengan kerjasama Kementerian Ekonomi, Kementerian Kewangan, Kementerian Pelaburan, Perdagangan dan Industri serta Kementerian Sumber Manusia.


KPDN sasar 30 francaisi baharu, nilai pelaburan RM7.5 juta

KUALA PERLIS, 9 Mei- Kementerian Perdagangan Dalam Negeri dan Kos Sara Hidup (KPDN) menyasarkan sekurang-kurangnya 30 potensi francaisi baharu dengan nilai pelaburan sebanyak RM7.5 juta dapat dicapai menerusi 13 syarikat francaisor tempatan.Ia dapat direalisasikan menerusi program Jelajah Daya Niaga Francais yang dilaksanakan KPDN yang bermula di Perlis bermula hari ini sehingga Khamis, untuk siri program pembangunan perniagaan francais dalam negara.Menurut Timbalan Menteri Perdagangan Dalam Negeri dan Kos Sara Hidup, Senator Fuziah Salleh, program ini merupakan platform bagi usahawan francais dan peniaga untuk mempromosi perniagaan masing-masing dalam usaha mengukuhkan ekonomi negara.Program ini sebahagian inisiatif menangani kos sara hidup di mana Program Daya Niaga lebih memberikan perhatian kepada meningkatkan pendapatan rakyat.Selain itu, ianya juga sebagai pendedahan mengenai sistem perniagaan francais yang wujud dalam negara serta pakej latihan dan pembiayaan disediakan kerajaan kepada usahawan francais."Francais ini merupakan satu perniagaan yang kita galakkan untuk para usahawan kerana ia sudah melalui satu proses penjenamaan termasuk dari segi pemasaran dan sebagainya. Perniagaannya itu sudah ada sistem.Jadi, ia membantu usahawan, tak perlu mula daripada kosong," kata Fuziah kepada pemberita pada Pelancaran Aduan Suri Peringkat Negeri Perlis dan Jelajah Daya Niaga Francais Zon Utara di Brasmana Foodtruck dan Flea Market, di sini.

Sehingga kini terdapat 638 francais berdaftar di seluruh negara, di mana 58 daripadanya merupakan francais tempatan.Bidang francais ini diharap menjadi pemangkin kepada pertumbuhan ekonomi negara yang positif menjelang penghujung tahun ini, mewujudkan peluang pekerjaan baharu dan meningkatkan kualiti kehidupan masyarakat setempat.


Pasukan petugas khas bakal dibentuk, pastikan pelaksanaan 5G

PUTRAJAYA, 9 Mei- Sebuah pasukan petugas khas bakal dibentuk bagi memastikan pelaksanaan rangkaian 5G bawah Digital Nasional Bhd (DNB) berjaya mencapai 80 peratus liputan di kawasan berpenduduk menjelang penghujung tahun ini.Kementerian Komunikasi dan Digital (KKD) juga bersetuju supaya pasukan petugas tersebut dapat memastikan peralihan kepada model dwirangkaian berjalan lancar pada awal 2024.Menterinya, Fahmi Fadzil memaklumkan, pasukan petugas itu akan dipengerusikan secara bersama oleh Ketua Setiausaha Perbendaharaan, Datuk Johan Mahmood Merican dan Ketua Setiausaha KKD, Datuk Mohamad Fauzi Md Isa.Manakala Suruhanjaya Komunikasi dan Multimedia (SKMM) diberi tanggungjawab sebagai urus setia."Selain itu, pasukan petugas khas ini akan turut dianggotai oleh pihak DNB dan pihak penyedia perkhidmatan termasuk CelcomDigi, Maxis, Telekom Malaysia (TM), YTL Communications (YTL) dan U-Mobile serta pihak-pihak lain yang akan ditentukan dari semasa ke semasa.Adalah menjadi matlamat utama pasukan petugas ini untuk memantau rangka kerja dan pelan peralihan kepada model dwirangkaian 5G di Malaysia bagi menjamin keteraturan dan ketertiban pelaksanaannya dari aspek perundangan, teknikal dan kewangan," katanya menerusi kenyataan.

(Fahmi Fadzil, Menteri Komunikasi dan Digital)

Beliau sebelum ini dilaporkan berkata, kerajaan memutuskan untuk menukar model pelaksanaan 5G ketika ini kepada dwirangkaian sebaik sahaja pelaksanaan semasa bawah DNB mencapai 80 peratus liputan di kawasan berpenduduk.Peralihan kepada model dwirangkaian itu akan dilaksanakan berpandukan syarat yang selari dengan amalan di peringkat global yang menawarkan kepelbagaian rangkaian.


Pahang sasar bawa masuk pelaburan asing - Nizar Najib

KUANTAN, 9 Mei- Kerajaan Pahang terus fokus terhadap hala tuju menarik masuk pelaburan asing dari pelbagai sektor dan industri dengan mengambil kira aspek alam sekitar dan kesejahteraan penduduk setempat. Menurut Exco Pelaburan, Perindustrian, Sains, Teknologi Dan Inovasi Negeri Pahang, Datuk Mohd Nizar Najib, tindakan kerajaan Persekutuan mengarahkan penyingkiran sisa radioaktif Lynas dari Malaysia sebelum ini, tidak akan menjejaskan pelaburan antarabangsa baharu ke negeri Pahang. Tambahnya, Pahang kini menjadi sasaran pelaburan negara seperti New Zealand, Uzbekistan dan China yang menyatakan minat untuk memindahkan pengoperasian syarikat mereka ke negeri berkenaan. "Kita menggalakkan pelaburan dari pelbagai industri terutama industri berat baru-baru ini. Kerajaan negeri pergi ke New Zealand untuk memuktamadkan perjanjian dengan syarikat membuat bot amfibia, dimana syarikat tersebut berminat untuk berpindah lokasi ke negeri pahang.Mereka melihat Pahang mempunyai struktur kos yang lebih rendah dari segi gaji minima dan berpotensi menjadi pintu gerbang kepada Asia Pasifik," kata Nizar menjawab soalan tambahan Andansura Rabu (Beserah-PN) dalam sesi soal jawab lisan pada Mesyuarat Pertama Penggal Kedua Dewan Undangan Negeri (DUN) Pahang di Wisma Sri Pahang, Kuantan.Penjelasan itu menjawab persoalan berhubung adakah isu sisa radioaktif Lynas boleh menjejaskan usaha kerajaan negeri untuk menarik pelabur antarabangsa dan hala tuju kerajaan bagi mengatasinya. Semalam, Perdana Menteri, Datuk Seri Anwar Ibrahim mengesahkan kerajaan telah memberi Lynas Malaysia tempoh lanjutan enam bulan untuk memenuhi syarat pelesenan beroperasi di negara ini. Lanjutan masa itu bagaimanapun disertai dengan syarat ketat dan akan sentiasa dipantau Lembaga Perlesenan Tenaga Atom (AELB).

(Exco Pelaburan, Perindustrian, Sains, Teknologi Dan Inovasi Negeri Pahang, Datuk Mohd Nizar Najib menjawabperkara berkenaan semasa sesi soal jawab lisan pada Mesyuarat Pertama Penggal Kedua Dewan Undangan Negeri (DUN) Pahang)

Dalam pada itu katanya, salah satu usaha mempromosi peluang pelaburan, kerajaan negeri melalui Perbadanan Setiausaha Kerajaan (PSK) telah mewujudkan laman sesawang Invest Pahang dengan memperkenalkan Location Centric Approach. Beliau menambah, setakat ini jumlah pelaburan asing yang diterima dan diluluskan pada tahun 2021 adalah sebanyak RM 10.5 bilion manakala bagi tahun 2022 adalah sebanyak RM 11.01 bilion. Berdasarkan pecahan tersebut, antara sektor yang terlibat bagi tahun 2021 adalah sektor perkhidmatan dan sektor permbuatan tertumpu di Bentong serta Gebeng. Bagi tahun 2022 pula, sektor pembuatan, perkhidmatan, penternakan serta pelancongan yang menyumbang kepada pelaburan negeri Pahang, tertumpu di Pekan, Kuantan, serta Rompin.


Hampir 50 peratus Kebuniti dalam fasa pengkomersialan, jana hasil lumayan

ALOR SETAR, 9 Mei- Hampir 50 peratus daripada 113 Kebun Komuniti (Kebuniti) di seluruh negara telah memasuki fasa pengkomersialan dan menjana hasil lumayan.Menteri Perpaduan Negara, Datuk Aaron Ago Dagang berkata, pihaknya akan membuka 61 lagi Kebuniti bagi mengalakkan aktiviti kejiranan selain menjana pendapatan penduduk.Jelas beliau, terdapat Kebuniti yang berjaya meraih pendapatan sehingga mencecah puluhan ribu ringgit setahun.“Pada peringkat awal, program ini bermula secara kecil-kecilan bagi mengisi masa lapang penduduk setempat tetapi ia semakin berkembang. Contohnya, sebuah Kebuniti di Terengganu dikhabarkan mampu meraih pendapatan sehingga RM70,000 setahun setelah menjadi pembekal cili dan timun kepada pasar raya.Melihat sambutan dan hasil yang baik ini, kita merancang untuk mengembangkan lagi program ini di seluruh negara," katanya pada sidang media selepas mengadakan lawatan ke Tapak Projek Kebuniti MADANI Komuniti Rukun Tetangga (KRT) Taman Mutiara dan Taman Koperasi di sini.

(Datuk Aaron Ago Dagang, Menteri Perpaduan Negara)

Tambah beliau, pihak berkuasa tempatan (PBT) juga memainkan peranan dalam memastikan program Kebuniti dapat dilaksanakan dengan jayanya.Program Kebuniti merupakan kerjasama antara Kementerian Perpaduan Negara melalui Jabatan Perpaduan Negara dan Integrasi Nasional bersama Jabatan Pertanian manakala PBT membantu dari sudut penyediaan lokasi.


Dua kedai musnah terbakar di Tanah Merah

(Kedai kedai yang musnah terbakar di Tanah Merah)

TANAH MERAH, 9 Mei- Dua peniaga mengalami kerugian apabila kedai yang disewa mereka di Kampung Banggol, Jalan Lubok, di sini, musnah dalam kebakaran pagi tadi.Kejadian pada pukul 6.16 pagi itu melibatkan sebuah kedai runcit dan sebuah kedai jahit, manakala sebuah lagi kedai berhampiran berjaya diselamatkan.Menurut pemilik kedai runcit, Ramlee Jelani, beliau mengalami kerugian sebanyak RM60,000 apabila semua barangan yang berada di premis terbabit hangus.Beliau berkata, ketika kejadian dia berada di kediamannya di Rantau Panjang, Pasir Mas sebelum menerima panggilan daripada pemilik kedai mengenai kejadian."Semasa kejadian, saya tiada di sini, saya berada di Rantau Panjang. Saya balik pukul 11.00 malam tadi. Syukur, saya pulang sebab biasanya saya tidur di kedai saja," kata Ramlee.Sementara itu, Ketua Balai Bomba dan Penyelamat Tanah Merah, Penolong Penguasa Bomba Mohd Zulkifli Osman berkata, pihaknya menghadapi sedikit kesukaran untuk memadamkan api kerana tekanan air rendah di kawasan terbabit.

"Lebih kurang 1 kilometer pihak kami mencari pili bomba kerana pili bomba berdekatan mengalami tekanan air yang rendah," katanya.

Api berjaya dikawal pada pukul 7.10 pagi dan operasi siap sepenuhnya pada pukul 9.15 pagi.


Datuk Ir. A. Rajendran, Datuk Bandar MBPP baharu

GEORGE TOWN, 9 Mei- Datuk Ir. A. Rajendran, 60 tahun dilantik menjadi Datuk Bandar Majlis Bandaraya Pulau Pinang (MBPP) yang keempat, hari ini.Beliau menggantikan Datuk Yew Tung Seang yang bersara wajib pada 5 Mei lalu.Beliau berkata, Visi Penang 2030 yang diilhamkan Ketua Menteri, Chow Kon Yeow akan terus menjadi tunjang dan dijadikan panduan bagi halatuju MBPP ke arah sebuah Negeri Pintar dan Hijau Berteraskan KeluargaInspirasi Negara."Saya harap Majlis Bandaraya Pulau Pinang akan menjadi bandar yang progresif, berdaya tahan dan bahagia. Tiga perkara ini yang kita sasarkan. Selain itu, isu semasa seperti aspek kebersihan dan lalu lintas akan kita beri perhatian.Kita tidak dapat nafikan isu ini masih berlaku. Bukan di Pulau Pinang sahaja tetapi di bandar-bandar Malaysia yang lain juga," kata Rajendran dalam ucapannya sempena Majlis Angkat Sumpah Penerimaan Jawatan sebagai Datuk Bandar di Dewan Bandaraya yang disaksikan Ketua Menteri, Chow Kon Yeow,Beliau berkata MBPP kini sedang melaksanakan perancangan dan langkah-langkah pembaikan selain pendidikan serta tindakan penguatkuasaan akan dipertingkatkan.


92 projek perumahan kategori sakit dipulihkan - KPKT

PETALING JAYA, 9 Mei – Sebanyak 92 projek perumahan swasta kategori sakit telah berjaya dipulihkan sejak Task Force Projek Perumahan Swasta Sakit dan Terbengkalai ditubuhkan pada 30 Disember tahun lalu.Timbalan Menteri Pembangunan Kerajaan Tempatan (KPKT), Akmal Nasrullah Mohd Nasir berkata bagi tempoh 31 Disember 2022 sehingga 31 Mac 2023 sebanyak 80 projek perumahan swasta dalam kategori sakit telah berjaya diselesaikan sehingga menerima Sijil Perakuan Siap dan Pematuhan (CCC).

"Ini menjadikan jumlah keseluruhan 92 projek membabitkan 6,700 unit dianggarkan bernilai RM5 bilion berjaya dikeluarkan daripada senarai projek sakit bagi suku tahun pertama ini. Sebanyak 12 projek sakit juga telah dipantau sehingga kembali mengikut jadual pembinaan," katanya pada sidang media status terkini projek perumahan swasta sakit dan terbengkalai di Perbadanan PR1MA, di sini.Tambah Akmal, statistik semasa sehingga 31 Mac lalu menunjukkan 435 projek dikategorikan sebagai sakit, 110 projek lewat dan dan 112 projek dikategorikan sebagai terbengkalai.Katanya, antara faktor menyebabkan projek perumahan tersebut terbengkalai adalah masalah kewangan pihak pemaju, isu kekurangan pekerja khususnya semasa Perintah Kawalan Pergerakan (PKP) dan perkara melibatkan utiliti.


180 nelayan jadi perintis projek Kebun Kerang Melaka

BANDAR MELAKA, 9 Mei-180 nelayan sekitar Melaka terpilih menjadi perintis Projek Kebun Kerang yang bermula Jun ini dan dijangka dapat menuai hasil pada Januari 2024.

Menurut Exco Kemajuan Desa, Pertanian dan Keterjaminan Makanan Melaka, Dr Muhamad Akmal Saleh, projek tersebut merupakan salah satu inisiatif kerajaan negeri melalui Jabatan Perikanan untuk meningkatkan pendapatan nelayan.Beliau berkata, Projek Kebun Kerang bermula di kawasan perairan Sungai Renggei hingga Sungai Kesang yang telah diwartakan sebagai Zon Industri Akuakultur.Menurutnya, sebagai permulaan, 18 lot meliputi 21 hektar melibatkan 10 peserta bagi setiap lot dengan peruntukkan sebanyak RM990,000."Sekiranya projek ini berjaya, ia akan diperluaskan dengan projek-projek seperti kupang dan lain-lain bergantung kepada situasi dan kajian."Kajian telah dijalankan dan terbukti mendapat hasil 10 kali ganda dan telah menjadi tarikan kepada para nelayan jika diusahakan dengan cara yang telah ditetapkan", katanya kepada pemberita selepas Perasmian Kursus Pengurusan dan Watikah Lantikan Peserta Kebun Kerang Negeri Melaka, di sini.Pihaknya juga menjangkakan lebih 400 metrik tan kerang mampu dituai pada Januari 2024 pada projek berkenaan.

(Exco Kemajuan Desa, Pertanian dan Keterjaminan Makanan Melaka, Dr Muhamad Akmal Saleh/ Foto RTM)


Rise Up Talent: MSNJ lantik 22 guru latih akar umbi

ISKANDAR PUTERI, 9 Mei-Majlis Sukan Negeri Johor (MSNJ) mengambil inisiatif, melantik 22 guru sekolah menengah dan rendah di Johor, sebagai jurulatih, bagi pembangunan atlet di peringkat akar umbi, menerusi Program Rise Up Talent.Penolong Pengarah Bahagian Prestasi Tinggi dan Sains Sukan MSNJ, Mohamad Syafiq Hassan berkata, setiap guru akan melatih 15 pelajar di 22 sekolah di semua daerah.Guru terlibat akan memberi pendedahan kepada pelajar berkaitan sains sukan, seperti  latihan pergerakan, melontar, dan teknik berlari yang tepat.Latihan tersebut bersifat menyeluruh, dan mampu memainkan peranan penting bagi mempersiapkan pelajar untuk menceburi mana -mana bidang sukan."Selalunya jurulatih ini diajar untuk spesifik sukan, tapi kita tidak melatih jurulatih ini untuk spesifik sukan. " Jadi kita ajar mereka dari segi asas teknik latihan bermula dari awal. Kita hendak atlet ini dapat mengaplikasikan sains sukan dari peringkat lebih awal lagi", katanya ketika ditemui pemberita pada majlis Parasmian Program Rise Up Talent dan Pelancaran Modul Asas Kejurulatihan Sukan negeri Johor di sini.Menurut Mohamad Syafiq, jumlah guru serta pelajar telibat, akan meningkat sekiranya inisiatif tersebut menerima sambutan baik dikalangan guru dan pentadbir sekolah.Program Rise Up Talent menerima lebih 200 permohonan daripada guru-guru di seluruh Johor, sebelum saringan dijalankan.

(Penolong Pengarah Bahagian Prestasi Tinggi dan Sains Sukan MSNJ, Mohamad Syafiq Hassan/Foto RTM)


Hutan Simpan Panti diwartakan sebagai Hutan Perlindungan Hidupan Liar dan Penyelidikan

JOHOR BAHRU, 9 Mei-Hutan Simpan Panti di Kota Tinggi, Johor akan diwarta sebagai Hutan Perlindungan Hidupan Liar dan Hutan Penyelidikan.Pewartawaan kawasan seluas 13,512 hektar itu dibuat mengikut Seksyen 10 (1) Enakmen Perhutanan Negara (pemakaian) 1985 Negeri Johor.Pengarah Jabatan Perhutanan negeri Johor, Datuk Salim Aman berkata, kerajaan negeri komited memastikan perlindungan hidupan liar serta memelihara kawasan biodiversiti.Menurutnya,pewartaan tersebut dibuat hasil Panti Conservation Area, PCA yang berjaya menemui pelbagai penemuan baharu menerusi ekspedisi hutan di Hutan Simpan Panti, Ogos tahun lalu."Hutan Simpan Panti bakal menjadi kawasan perlindungan sepenuhnya diwartakan sebagai hutan perlindungan hidupan liar dan Hutan Penyelidikan."Ini bermakna kawasan hutan Simpan Panti telah bertukar menjadi hutan perlindungan sepenuhnya", katanya ketika ditemui di sini.RM300,000 bakal diperuntukan bagi kerja-kerja menaik taraf kawasan Konservasi Panti bagi tujuan penyelidikan, pendidikan dan eko pelancongan.

(Pengarah Jabatan Perhutanan negeri Johor, Datuk Salim Aman/Foto RTM)


Tambah baik keselamatan cerun, pemaju diberi tempoh seminggu - Rauf

AYER KEROH, 9 Mei - Tempoh tujuh hari diberikan kepada pemaju projek pembangunan komersial di Taman Muzaffar Syah, di sini untuk menambah baik aspek keselamatan cerun di kawasan tersebut.Tegas Ketua Menteri Melaka, Datuk Seri Ab Rauf Yusoh, jika pihak pemaju gagal menyiapkan dalam tempoh yang ditetapkan tindakan lebih tegas akan diambil selain menagguhkan projek tersebut buat sementara waktu sehingga satu jalan penyelesaian dapat dilakukan.

“Pihak Majlis Perbandaran Hang Tuah Jaya (MPHTJ) telah memberikan tempoh seminggu untuk pemaju buat retifikasi dan kita akan pantau permasalah ini secara harian supaya langkah keselamatan mesti diambil daripada awal," katanya.Beliau berkata demikian pada sidang media selepas meluangkan masa hampir satu jam mendengar aduan penduduk dan penjelasan pemaju berhubung projek berkenaan, di sini.Tambah Rauf, pemaju juga diminta memberi perhatian kepada tuntutan ganti rugi sekiranya terdapat rumah yang terjejas akibat projek tersebut.


Indeks Perpaduan Nasional (IPNas) meningkat 0.62 peratus tahun lalu

ALOR SETAR, 9 Mei-Hubungan dan perpaduan antara kaum di negara ini bertambah baik berdasarkan dapatan Kajian Indeks Perpaduan Nasional (IPNas) 2.0 yang dijalankan tahun lalu.Menterinya, Datuk Aaron Ago Dagang berkata pelbagai kempen dan program dilaksanakan Kementerian Perpaduan Negara bagi memupuk semangat perpaduan dikalangan masyarakat di negara ini telah berjaya meningkatkan peratusan indeks tersebut.Menurut Aaron, IPNas 2.0 telah dilaksanakan secara bersama dengan Institut Kajian Etnik (Kita), Universiti Kebangsaan Malaysia (UKM) mendapati terdapat peningkatan sebanyak 0.62 peratus pada 2022 berbanding 0.57 peratus pada 2022."Kajian yang dilakukan pada tahun 2022 meningkat sedikit sebanyak 0.62 peratus berbanding tahun 2020 iaitu sebanyak 0.57 peratus."Program-program Integrasi persefahaman antara kaum adalah penting. Sekiranya tiada ia akan jadi masalah", katanya kepada RTM selepas Majlis Ramah Mesra Menteri Perpaduan Bersama Warga Kemnterian Perpaduan Negara dan Jentera Perpaduan Negeri Kedah dan Perlis di sini, Isnin lalu.Sementara itu dalam perkembangan lain, beliau bercadang untuk memperluaskan lagi Kawasan Rukun Tertangga KRT di negara ini yang membantu menyumbang kepada semangat perpaduan.Sehingga kini terdapat lebih 8,348 KRT di seluruh negara.

(Menteri Perpaduan Negara, Datuk Aaron Ago Dagang)


Pemandu lori 53 tahun maut dihempap kayu balak

GUA MUSANG, 9 Mei - Seorang pemandu lori yang baru dua bulan bekerja maut selepas dipercayai dihempap kayu balak di kilang papan Sri Wangi, Kawasan Perindustrian Gua Musang di sini pada Isnin.Ketua Polis Daerah Gua Musang Sik Choon Foo berkata, ketika itu mangsa Norazlan Hamdan, berusia 53 tahun sedang menurunkan kayu balak daripada lori menggunakan kaedah yang biasa iaitu membuka empat rantai bersama kunci kecuali di bahagian tengah dalam kejadian pada 2.15 petang."Siasatan awal mendapati selepas membuka 'chain lock' mangsa telah pergi ke arah kanan lori dan beritndak menarik rantai sebelum sebatang balak tiba-tiba jatuh menimpa bahagian badan mangsa"Rakannya yang berada di lokasi kemudiannya telah membawa mangsa ke Hospital Gua Musang untuk mendapatkan rawatan lanjut dan disahkan meninggal dunia ketika mendapatkan rawatan," katanya dalam satu kenyataan hari ini.

(Mangsa disahkan meninggal dunia ketika mendapatkan rawatan)

Menurut beliau, hasil siasatan mendapati tiada unsur jenayah ditemukan ke atas kematian mangsa. "Hasil bedah siasat mendapati sebab kematian mangsa ialah 'massive blood loss secondary' berpunca daripada kehilangan darah yang banyak akibat kecederaan di tempat kerja."Siasatan lanjut masih diteruskan dan kes diklasifikasikan sebagai mati mengejut. Kami mengingatkan supaya mana-mana individu tidak membuat spekulasi dan menghormati privasi keluarga si mati," katanya.


Pemasangan rangkaian 5G di Melaka selesai sepenuhnya hujung tahun

JASIN, 9 Mei-Melaka sasar pemasangan rangkaian 5G di negeri itu selesai sepenuhnya tahun ini.Exco Sains, Teknologi, Inovasi dan Komunikasi Digital, Fairul Nizam Roslan berkata, pemasangan itu melibatkan sebanyak 224 lokasi di tiga daerah iaitu Melaka Tengah, Alor Gajah dan Jasin.Kerajaan negeri katanya akan memberi kerjasama sepenuhnya bagi mempercepatkan proses pemasangan rangkaian itu."Pemasangan 5G dalam Melaka sudah mencapai 54 peratus. Saya akan berbincang dengan pihak bertanggungjawab MITCH dan MCMC bagi menyegerakan lagi pemasangan."Saya sasarkan sasaran 100 peratus pemasangan. Kalau boleh dicapai lebih awal, kita akan minta kuota dan lokasi-lokasi tambahan terutamanya DUN Asahan dan beberapa pekan kecil lain", katanya ketika ditemui pemberita pada Majlis Rumah Terbuka Aidilfitri DUN Asahan di Nyalas, Jasin.Pada majlis berkenaan lebih 6,000 penduduk sekitar hadir memeriahkan majlis berkenaan.Sehingga 30 April, rangkaian 5G telah siap dipasang masing-masing di 91 lokasi di Melaka Tengah, Alor Gajah 6 lokasi dan Jasin 3 lokasi.


Empat kluster tambah baik pengurusan pelarian, pencari suaka

PUTRAJAYA, 9 Mei - Pengurusan pelarian dan pemohon suaka akan ditambah baik, menerusi empat kluster.Ini berikutan berlaku peningkatan ketara jumlah golongan itu yang memegang kad Suruhanjaya Tinggi Pertubuhan Bangsa Bersatu bagi Pelarian (UNHCR) di negara ini.Timbalan Perdana Menteri, Datuk Seri Dr. Ahmad Zahid Hamidi berkata angka terkini pada Mac lalu menunjukkan 185,760 pelarian dan pencari suaka memegang kad UNHCR di negara ini, berbanding hanya 75,617 orang yang direkodkan pada 2009.Justeru, beliau berkata kerajaan akan memberikan penekanan kepada perancangan dan usaha untuk mengukuhkan peranan dalam pengurusan pelarian serta pemohon suaka melalui empat kluster penambahbaikan utama.

"Ini membabitkan mekanisme pengurusan pelarian dan pemohon suaka melalui penubuhan jawatankuasa serta pasukan khas, serta penentuan status pelarian bagi meningkatkan keupayaan dan pembabitan agensi kerajaan."Dua lagi kluster penambahbaikan adalah membabitkan penguatkuasaan undang-undang kepada pelarian dan pemohon suaka sebagai penyelarasan penguatkuasaan di negara ini, serta penyediaan sistem sokongan sosial kepada pelarian berdaftar dengan kerajaan," katanya menerusi kenyataan selepas mempengerusikan mesyuarat Jawatankuasa Peringkat Tinggi Pengurusan Pelarian dan Pemohon Suaka di Bangunan Perdana Putra, di sini, pada Isnin.Mengulas peningkatan angka pelarian dan pencari suaka itu, Ahmad Zahid berkata, pelarian dari Myanmar terdiri etnik Rohingya mencatatkan bilangan tertinggi dengan 160,332 orang, diikuti Pakistan (7,109), Yaman (3,466), Afghanistan (3,444), Somalia (3,161) dan Syria (3,161).Dalam pada itu, Ahmad Zahid mengingatkan Suruhanjaya Tinggi Pertubuhan Bangsa Bersatu bagi Pelarian (UNHCR) supaya melaksanakan tanggungjawabnya terhadap pelarian dan pemohon suaka di negara ini selaras mandat serta fungsi penubuhannya.Beliau berkata, ia penting supaya isu berkaitan pengurusan pelarian dan pencari suaka tidak mendatangkan beban kepada kerajaan serta rakyat di negara ini.Sehubungan itu, katanya kerajaan mempertimbang untuk mengadakan perjanjian dengan UNHCR berhubung skop peranan serta tanggungjawab suruhanjaya itu dalam soal berkaitan pelarian dan pencari suaka.


Sidang Kemuncak ASEAN: Penyertaan Timor Leste, krisis Myanmar antara fokus

(Menteri Luar Negeri, Datuk Seri Dr Zambry Abd Kadir)

LABUAN BAJO, 9 Mei- Pelan hala tuju penyertaan Timor Leste ke dalam ASEAN dan isu krisis Mynmar antara yang akan menjadi fokus dalam Sidang Kemuncak Asean ke 42 yang bermula hari ini di Labuan Bajo, Indonesia.Menteri Luar Negeri, Datuk Seri Dr Zambry Abd Kadir berkata, sidang kemuncak itu juga turut membincangkan isu-isu semasa lain yang menyentuh kepentingan bersama dan memberi impak kepada rantau ASEAN.Perdana Menteri, Datuk Seri Anwar Ibrahim juga dijadual tiba di sidang kemuncak itu petang ini.Ia merupakan penampilan sulung beliau ke mesyuarat peringkat tertinggi pemimpin Asean selaku perdana menteri."Sidang kemuncak selama dua hari yang akan mempertemukan semua pemimpin Asean ini akan membincangkan perkara-perkara yang berkaitan dengan kerjasama Asean, kemantapan Asean dan juga melihat isu-isu rantau yang perlu ditangani secara bersama dan ini juga melibatkan isu negara-negara yang memerlukan bantuan ataupun negara yang sedang menghadapi masalah seperti Mynmar dan sebagainya. "Kita jangkakan hasil pertemuan di peringkat tertinggi ini akan dikeluarkan kenyataan bersama dan akan ada kenyataan yang baik dalam usaha kita membentuk komuniti Asean apa yang dipanggil Asean Central ini dan Asean sebagai pasak pertumbuhan yang dibina melalui sekarang dan masa depan,"kata Datuk Seri Dr Zambry.Beliau berkata demikian dalam satu sidang media khas tentang Sidang Kemuncak Asean tersebut di Labuan Bajo, Indonesia.Sepanjang berada di Labuan Bajo, Perdana Menteri turut mempengerusikan Sidang Kemuncak Kawasan Pertumbuhan ASEAN Timur – Brunei Darussalam – Indonesia – Malaysia – Filipina (BIMP-EAGA) dan juga menghadiri Sidang Kemuncak Segitiga Pertumbuhan Indonesia-Malaysia-Thailand (IMT-GT). Selain itu, beliau juga akan menghadiri empat sesi pertemuan dengan wakil-wakil Belia, Parlimen dan Majlis Penasihat Perniagaan ASEAN.

(Sidang Kemuncak ASEAN berlangsung di Labuan Bajo, Indonesia sehingga Khamis ini)


Anak seni perlu diberi kebebasan berkarya- PM

KUALA LUMPUR, 9 Mei- Anak seni perlu diberikan ruang serta kebebasan dalam berkarya demi memperoleh hasil kualiti produk bermutu tinggi.Demikian luah Perdana Menteri Datuk Seri Anwar Ibrahim setelah menonton filem biografi 'Anwar The Untold Story'.“Ini hasil seni, daya cipta yang kreativiti itu harus ada kita berikan ruang agak bebas, jadi kadang ada tersinggung dan kritikan selepas itu, saya tidak bercadang untuk sunting kembali jadi saya percaya tentang pembikinan filem atau pun hasil kreatif harus diberikan sedikit ruang kebebasan.“Saya setuju pendekatan baharu FINAS supaya ada budi bicara tapi prinsip seni harus lebih bebas untuk memastikan kreativiti itu tercungkil,”katanya.Beliau berkata demikian dalam sidang media selepas tayangan perdana filem tersebut di ibu negara malam tadi.Mengulas mengenai filem “Anwar: The Untold Story”, Datuk Seri Anwar menyifatkan hasil karya sutradara dari Indonesia itu sebagai pintar dan hebat kerana mampu menggarap penceritaan selama 23 tahun kepada filem berdurasi kira-kira 90 minit.Sementara itu, Dr Wan Azizah berharap agar filem berkenaan mampu menangkis semua persepsi negatif yang pernah dilemparkan terhadap Anwar.Filem yang menelan kos RM10 juta itu bakal menemui penonton di pawagam seluruh negara mulai 18 Mei ini.Filem berlatarkan masa antara 1993 dan 1998 itu, menceritakan mengenai perjalanan hidup Datuk Seri Anwar sebagai Timbalan Perdana Menteri dan Menteri Kewangan serta perjuangannya dalam menentang amalan rasuah.

(Perdana Menteri ketika tiba di Pawagam Dadi Cinema Pavilion)


Capaian internet di kawasan pelacongan perlu ditingkatkan

(Menteri Komunikasi dan Digital, Fahmi Fadzil berucap padaProgram Kembara Media 2023 di Gamuda Cove, Banting / BERNAMA )

BANTING, 9 Mei- Capaian liputan internet di kawasan pelancongan perlu diberi perhatian oleh syarikat pengendali perkhidmatan telekomunikasi.Menteri Komunikasi dan Digital, Fahmi Fadzil berkata perkara itu harus diberi perhatian bagi memastikan pengguna menikmati perkhidmatan setimpal dengan kos langganan yang dibayar kepada syarikat telekomunikasi.Jelasnya, beliau mahu capaian internet dicapai bukan hanya di sesetengah kawasan, malah secara menyeluruh di lokasi yang dikunjungi pengguna perkhidmatan telekomunikasi.“Di pihak kementerian, apa yang kita sedang usahakan melalui Suruhanjaya Komunikasi dan Multimedia ialah memberi satu penegasan kepada syarikat telco bahawa tidak boleh lagi ‘business as usual’ sebab kita bayar mahal perkhidmatan itu untuk seluruh negara tapi di satu satu kawasan tidak ada perkhidmatan itu,”katanya.Beliau berkata demikian pada sidang media selepas sesi ramah mesra Program Kembara Media 2023 di Gamuda Cove, Banting.Program Kembara Media anjuran Jabatan Penerangan Malaysia selama empat hari bermula hari ini disertai 22 pengamal media bertujuan menyusuri keindahan serta landskap pelancongan yang terdapat di Selangor dan Negeri Sembilan.Beliau melihat penganjuran sedemikian sebagai medium untuk pengamal media membuat laporan mengenai masalah capaian internet di sesuatu kawasan yang dikunjungi sekali gus dapat memberi kesedaran kepada pihak penyedia perkhidmatan terbabit untuk mengambil tindakan proaktif dalam menangani isu berkenaan.

(Fahm Fadzil bercakap kepada media selepas sesi ramah mesra Program Kembara Media 2023 di Gamuda Cove, Banting)


Datuk Dr Muhammad Nur Manuty Pengerusi IKIM baharu

KUALA LUMPUR, 9 Mei- Bekas Senator Datuk Dr Muhammad Nur Manuty dilantik sebagai Pengerusi Institut Kefahaman Islam Malaysia (IKIM) berkuat kuasa semalam, Isnin.Ketua Pengarah IKIM Prof Madya Dr Mohamed Azam Mohamed Adil menerusi satu kenyataan memaklumkan pelantikan itu dibuat Perdana Menteri Datuk Seri Anwar Ibrahim, berikutan Pengerusi IKIM sebelum ini Prof Emeritus Tan Sri Dr Mohd Kamal Hassan meninggal dunia pada 23 Februari lepas.“Sebagai seorang tokoh ilmuan yang berpengalaman luas dalam bidang pendidikan, pemikiran, falsafah, perbandingan agama dan pengurusan, pelantikan beliau sebagai Pengerusi IKIM akan mampu melonjak kecemerlangan IKIM sebagai sebuah institusi pemikir dan penyelidikan yang disegani di Malaysia dan dunia antarabangsa.Mewakili Ahli Lembaga Pengarah dan seluruh warga kerja IKIM, saya menzahirkan ucapan tahniah atas pelantikan beliau sebagai pengerusi baharu IKIM,” katanya. Muhammad Nur, 74 tahun, memulakan pendidikan di Kolej Islam Malaya di Klang, Selangor sebelum  melanjutkan pengajian di peringkat Sarjana Muda Pengajian Islam dalam bidang Usuluddin dan Falsafah, Universiti Kebangsaaan Malaysia (UKM) dari tahun 1970 hingga 1974. Beliau kemudiannya menyambung pelajaran di peringkat Sarjana dan Doktor Falsafah di University of Temple, Amerika Syarikat dari 1978 hingga 1987 dalam bidang pemikiran Islam dan perbandingan agama.Muhammad Nur juga pernah berkhidmat sebagai pensyarah di Jabatan Pengajian Arab dan Tamadun Islam di UKM, selain bertugas sebagai Pensyarah Kanan dan Profesor Madya di Jabatan Usuluddin dan Perbandingan Agama di Universiti Islam Antarabangsa Malaysia (UIAM), dari 1983 hingga 1999. "Beliau juga pernah berkhidmat sebagai Dekan di Jabatan Hal Ehwal Pelajar dan Dekan di Pusat Pengajian Lanjutan dan Khidmat Masyarakat, UIAM selama lima tahun dari  1990. Muhammad Nur juga adalah mantan Presiden Angkatan Belia Islam Malaysia (ABIM), bekas Timbalan Presiden Wadah Pencerdasan Umat Malaysia (Wadah), mantan Ahli Lembaga Pengarah IKIM dan Ahli Majlis Syura Kerajaan Negeri Pulau Pinang.


KPDN Selangor patahkan sindiket jual kasut tiruan bernilai RM800,000

(Anggota Penguatkuasa Kementerian Perdagangan Dalam Negeri dan Kos Sara Hidup (KPDN) Negeri Selangor memeriksa kasut tiruan pelbagai jenama yang dirampas/ Foto BERNAMA)

KLANG, 8 Mei - Kementerian Perdagangan Dalam Negeri dan Kos Sara Hidup (KPDN) merampas kasut tiruan bernilai lebih RM800,000 dalam serbuan di sebuah rumah di Taman Sejati, Klang di bawah tindakan kes melibatkan harta intelek iaitu Akta Cap Dagangan 2019. Ketua Pegawai Penguatkuasa KPDN Selangor, Mohd Khairi Jamaludin berkata dalam serbuan itu pihaknya menemui ribuan kasut diimport dari luar negara dan disimpan dalam stor rumah kedai yang disewa sindiket sebelum dijual melalui media sosial.Tindakan operasi itu hasil daripada risikan selama dua minggu yang dilakukan KPDN Selangor.Asas tindakan adalah berasaskan aduan daripada wakil cap dagang sah atau berdaftar berhubung aktiviti mencurigakan melibatkan cap dagangan yang diwakili. Menurut Mohd Khairi, sitaan dilakukan ke atas beg pelbagai jenama yang terkenal dan akan disimpan serta dikawal di bawah Pengurusan Ekshibit KPDN Selangor sepanjang siasatan berjalan.

(Ketua Pegawai Penguatkuasa KPDN Selangor, Mohd Khairi Jamaludin (tengah) menunjukkan kasut tiruan pelbagai jenama yang dirampas pada sidang media di Taman Sejati, hari ini/ Foto BERNAMA)

Katanya, menerusi serbuan pada pukul 1 tengah hari itu, seorang lelaki warga tempatan berusia 31 tahun dipercayai penjaga stor berkenaan turut ditahan untuk siasatan lanjut."Untuk makluman ini merupakan kes kedua terbesar selepas kita ambil satu tindakan, kes melibatkan barangan tiruan di Klang pada tahun ini dan untuk makluman juga pada tahun ini, sebanyak 22 kes melibatkan barang tiruan di bawah Akta Cap Dagangan melibatkan nilai rampasan RM1 juta dan ditambah dengan nilai rampasan pada hari ini kita anggarkan lebih kurang dalam RM1.8 juta untuk tahun 2023 melibatkan barang tiruan," katanya kepada pemberita di lokasi serbuan di sini hari ini.Mengulas lanjut, Mohd Khairi berkata, semua kasut berkenaan dipercayai dijual dengan harga antara RM180 hingga RM400 ringgit sepasang di seluruh negara.Kesalahan itu memperuntukkan hukuman denda maksimum RM10,000 bagi setiap barangan atau penjara tidak lebih tiga tahun atau kedua-duanya sekali untuk individu manakala syarikat boleh didenda RM15,000 bagi setiap barangan.


Sempadan negara pada tahap terbaik - Shamsul Anuar

PENGKALAN HULU, 8 Mei- Timbalan Menteri Dalam Negeri, Datuk Seri Dr. Shamsul Anuar Nasarah telah mengadakan Program Lawatan Kerja Keselamatan Sempadan Malaysia-Thailand di Pengkalan Hulu, Perak, hari ini. Objektif utama lawatan kerja itu adalah untuk memantau penugasan agensi-agensi di bawah KDN di sempadan dan pintu masuk negara yang diwartakan.Datuk Seri Dr. Shamsul telah mengadakan tinjauan ke lokasi Sekatan Jalan Raya (SJR) di bawah kawalan Balai Polis Air Panas dan Pintu Masuk Antarabangsa (PMA) Malaysia-Thailand bagi memastikan tahap kawalan keselamatan di sempadan negara berada pada tahap terbaik.

(Timbalan Menteri Dalam Negeri, Datuk Seri Dr. Shamsul Anuar Nasarah ditemui pemberita di Pengkalan Hulu, Perak)

Beliau berkata susulan daripada lawatan itu, beliau dapat melihat keseluruhan operasi di pintu masuk Malaysia-Thailand yang melibatkan kerjasama dan kolaborasi pelbagai agensi kerajaan di sempadan negara.Katanya, beliau juga berpeluang untuk melihat tapak cadangan pembinaan ICQS Bukit Berapit yang baharu bagi menggantikan ICQS yang sedia ada dalam usaha menangani isu keselamatan dan memperketatkan kawalan keselamatan sempadan di PMA. Cadangan pembinaan itu telah dipersetujui pada Mesyuarat Jawatankuasa Pemantapan Kawalan Sempadan Negara (JKPKSN) Bil.1/2023 dan akan dimasukkan dalam permohonan bajet Rancangan Malaysia ke-13 (RMKe-13).


"Tanggungjawab kita pelihara kraf tradisional negara" - Raja Permaisuri Agong

LONDON, 8 Mei- Seni kraf tradisional yang semakin hilang perlu dihidupkan dan diketengahkan semula.Raja Permaisuri Agong, Tunku Azizah Aminah Maimunah Iskandariah dalam titahnya, antara kraf tradisional yang wajib dipulihara antaranya seni Keringkam dan seni Telepuk dengan cara memakai atau menggunakannya secara lebih kerap."Seni kraf ini amat cantik dan sangat bernilai. Ia menjadi tanggungjawab kita untuk memelihara seni kraf tradisional negara selain kita dapat tunjukkan kepada dunia teknik-teknik seni yang kita guna pakai dalam penghasilan produk kraf," titah baginda kepada pemberita di London.Baginda bertitah kraf seni tersebut sebenarnya mendapat permintaan yang tinggi dan penghasilannya hanya terdapat di beberapa negara di rantau Asia.Titah baginda lagi, sudah tiba masanya pereka tempatan menghasilkan gabungan keindahan setiap seni kraf tradisional tempatan khususnya seni kraf tekstil.Penyertaan Malaysia dalam pameran Minggu Kraf London (LCW) kali ini diketuai Yayasan Tenunan Pahang Diraja dan disokong Kementerian Luar Negeri, kerajaan negeri Pahang dan Sarawak, Kraftangan Malaysia dan Songket Diraja Terengganu.Pameran edisi kedua Malaysia berlangsung di Suruhanjaya Tinggi Malaysia di Belgrave Square itu termasuk demonstrasi dan bengkel secara langsung, antara lain ukiran kayu, penyepuhan tekstil, anyaman tikar, songket, sulaman dan manik suku.

(Raja Permaisuri Agong, Tunku Azizah Aminah Maimunah Iskandariah/Foto FB Istana Negara)


YBR tawar biasiswa kepada 25 pelajar cemerlang Program Matrikulasi

(Ketua Pengarah Pendidikan, Datuk Pkharuddin Ghazali ketika sidang media pada Majlis Pemeteraian MoU antara Kementerian Pendidikan dan Yayasan Bank Rakyat di Putrajaya hari ini/Foto BERNAMA)

PUTRAJAYA, 8 Mei - Yayasan Bank Rakyat (YBR) bersetuju menawarkan biasiswa kepada 25 pelajar cemerlang lepasan Program Matrikulasi sesi 2021/2022. Penajaan kemudahan pembiayaan pendidikan kepada pelajar Melayu dan Bumiputera itu bagi mereka membiayai pengajian di peringkat ijazah pertama.Biasiswa itu diperkenalkan adalah untuk mambantu pelajar melanjutkan pengajian semester pertama secara sepenuh masa pada tahun ini dalam bidang data sains, kejuruteraan, perakaunan dan perakaunan profesional. Ketua Pengarah Pendidikan, Datuk Pkharuddin Ghazali berkata biasiswa itu adalah antara komitmen YBR dalam pendidikan bagi memelihara kebajikan pelajar cemerlang Program Matrikulasi daripada latar belakang ekonomi B40 dan asnaf."Alhamdulillah apa yang kita usahakan hari ini bersama YBR ialah untuk memastikan semua anak-anak yang tentu ada cabaran dalam kehidupan mereka dapat kita bela dan kita bantu, dari segi teknikalnya, pihak Bahagian Matrikulasi sentiasa mengadakan kaedah-kaedah untuk permohonan menggunakan sistem yang lebih adil pada semua pihak,"Beliau menyatakannya dalam sidang media selepas Majlis Pemeteraian Memorandum Persefahaman (MoU) antara Kementerian Pendidikan dengan Yayasan Bank Rakyat (YBR), di sini hari ini.

(Ketua Pengarah Pendidikan, Datuk Pkharuddin Ghazali dan Pengurus Besar Yayasan Bank Rakyat, Syaiful Rizal Abdul Ghani bertukar-tukar dokumen pada Majlis Pemeteraian MoU antara Kementerian Pendidikan dan Yayasan Bank Rakyat di Putrajaya hari ini/ Foto BERNAMA)

Mengulas mengenai pemeteraian berkenaan, Pkharuddin berkata YBR bersetuju untuk menawarkan biasiswa kepada para pelajar cemerlang lepasan Program Matrikulasi KPM membabitkan peruntukan keseluruhan berjumlah RM4.7 juta.Peruntukan tersebut melibatkan seramai 100 pelajar dari tahun 2022 hingga 2025.Dalam pada itu, Pkharuddin memaklumkan semua pengarah pendidikan negeri dan daerah diarah supaya memberi keutamaan terhadap kerja penyelenggaraan kipas di sekolah menerusi peruntukan yang disalurkan berikutan fenomena cuaca panas serta kering berpanjangan. Perkara itu dimaklumkan dalam mesyuarat diadakan pada Rabu lepas."Kita telah pun mengeluarkan surat siaran untuk memastikan semua pengetua, guru besar, pemimpin di peringkat daerah dan negeri prihatin, perkara utama yang kita tegaskan adalah supaya tak ada aktiviti di luar bilik darjah, jadi bila semua berada di dalam bangunan, tentulah pengudaraan dalam kelas juga kita bagi perhatian."Jadi di KPM, peruntukan penyelenggaraan diberikan kerajaan sentiasa kita agihkan seadilnya ke peringkat negeri dan daerah. Jadi, pesan kita kepada pengarah-pengarah di negeri supaya belanjakan peruntukan penyelenggaraan secepat yang mungkin, memberi keutamaan kepada keperluan, kalau hari ini dengan 'heat wave', sudah tentulah selenggara kipas, itu lebih penting," jelas beliau.


RUU Ombudsman Malaysia 2023 dibentang di Parlimen Oktober depan

PUTRAJAYA, 8 Mei- Rang Undang-Undang (RUU) Ombudsman Malaysia 2023 akan dibentangkan di Parlimen, Oktober ini.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata RUU tersebut kini di peringkat akhir untuk dimuktamadkan bagi mendapatkan pertimbangan dan kelulusan Jemaah Menteri dalam masa terdekat."Ombudsman Malaysia akan berfungsi untuk menerima, mengendali dan menyelesaikan aduan berkaitan salah tadbiran sistem penyampaian perkhidmatan awam," katanya.Beliau bercakap dalam sidang media selepas mempengerusikan Mesyuarat Sesi Libat Urus Penubuhan Ombudsman Malaysia, di sini hari ini.

Ia juga akan bertindak sebagai satu badan bebas yang mengamalkan konsep tidak memihak dalam menguruskan aduan yang disalurkan oleh orang awam terhadap sistem penyampaian perkhidmatan awam.Tambahnya Ombudsman merupakan satu konsep yang diterima pakai dan diiktiraf di peringkat antarabangsa.115 daripada 195 negara di dunia mempunyai institusi Ombudsman.


Peruntukan RM107.34 juta, selenggara jalan Persekutuan di Johor tahun ini

JOHOR BAHRU, 8 Mei- Sejumlah RM107.34 juta diperuntukkan bagi penyelenggaraan jalan-jalan Pesekutuan di seluruh Johor, sepanjang tahun ini.Daripada jumlah tersebut, RM5.24 juta khusus, untuk penyelenggaraan laluan FT17, Pasir Gudang.Menteri Kerja Raya, Datuk Seri Alexander Nanta Linggi berkata kerja naik taraf laluan FT17 melibatkan pelebaran jalan sepanjang 12.5 kilometer, serta baik pulih struktur infrastruktur, menerusi Fasa 2B dan Fasa 3.

(Menteri Kerja Raya, Datuk Seri Alexander Nanta Linggi)

Fasa 2B kini sedang dibina, melibatkan Persimpangan Bandar Seri Alam/Taman Rinting, ke Persimpangan Pasir Gudang, dan dijangka siap Oktober 2025.Manakala Fasa 3 sedang dirancang, melibatkan Persimpangan Bertingkat Perling, ke susur Lebuhraya Utara Selatan."Memang ada kerja-kerja penyelenggaraan dan juga kerja untuk melebarkan jalan, yang telah diluluskan, untuk beberapa tapak di Johor ini."Kita harap dapat mengurangkan kesesakan, kerana kalau nak kata tidak berlaku, tak pastilah, tapi sudah pastinya akan kurangkan kesesakan kerana lebih lebar banyak kenderaan boleh lalu," katanya.Beliau berkata demikian semasa meninjau perkembangan kerja naik taraf dan penyelenggaraan FT 17, di sini hari ini.


NS beri keutamaan penyelesaian kesesakan di laluan Seremban-Kuala Pilah

SEREMBAN, 8 Mei- Kerajaan Negeri Sembilan akan memberi keutamaan terhadap Kajian Laluan Alternatif Jalan Seremban-Kuala Pilah (FT051) yang dijangkakan akan berakhir pada 26 Julai 2023.Menteri Besar Negeri Sembilan, Datuk Seri Aminuddin Harun berkata inisiatif laluan tersebut adalah bagi mengatasi masalah kesesakan lalu lintas yang sering berlaku terutamanya pada musim perayaan dan cuti hujung minggu."Pihak Kementerian Kerja Raya (KKR) sedang melaksanakan kajian laluan alternatif Jalan Seremban-Kuala Pilah, Serting yang dijangka akan berakhir pada 26 Julai 2023.Sebulan yang lepas saya telah bersama dengan KKR, telah berbincang mengenai alternatif jalan ini. Kita berharap supaya ia dapat diluluskan pada bajet akan datang kerajaan Persekutuan," kata Aminuddin menjawab pertanyaan daripada Ahli Dewan Undangan Negeri (ADUN) Serting, Datuk Shamsulkahar Mohd Deli dalam Persidangan Dewan Undangan Negeri Negeri Sembilan berkenaan pembinaan jalan tersebut yang dapat menyelesaikan kesesakan trafik serta pembangunan ekonomi di kawasan sekitar khususnya di Jempol.

Dalam pada itu, kerajaan negeri melalui JKR Negeri Sembilan telah mengangkat permohonan Projek Membina Jalan Baharu Dari Ulu Bendul Ke Juasseh, Daerah Kuala Pilah,  di bawah RMK-12, RP4 ke Kementerian Kerja Raya pada 27 Februari 2023, bagi mengatasi masalah kesesakan lalu lintas di kawasan tersebut. Persidangan kelima penggal kelima DUN Negeri Sembilan Ke-14 yang berlangsung hari ini merupakan persidangan terakhir sebelum DUN dibubarkan yang dijangka pada Jun depan.


Pasaran getah ditutup tinggi

KUALA LUMPUR, 8 Mei - Pasaran getah tempatan ditutup tinggi hari ini sejajar dengan aliran meningkat di pasaran niaga hadapan getah serantau dan kenaikan harga minyak.Peniaga berkata sentimen turut didorong oleh data pekerjaan Amerika Syarikat (AS) yang lebih kukuh daripada jangkaan menunjukkan daya tahan ekonomi AS.Menurut laporan, pertumbuhan pekerjaan AS meningkat kepada 253,000 pada April manakala kenaikan gaji yang meningkat dengan kukuh, menunjukkan kekuatan pasaran buruh yang berterusan dan boleh menyebabkan Rizab Persekutuan AS mengekalkan kadar faedahnya yang tinggi untuk lebih lama berikutan ia berusaha untuk mengawal inflasi.Dalam negara, gelombang haba yang berterusan telah menjejaskan hasil getah, kerana ia telah menyebabkan daun pokok getah gugur dan mengurangkan pengeluaran lateks.

Dalam perkembangan lain, peserta pasaran akan memantau data inflasi AS serta petunjuk ekonomi dari China yang akan dikeluarkan pada minggu ini.Harga Lembaga Getah Malaysia (LGM) bagi Standard Malaysian Rubber 20 (SMR 20) naik tujuh sen kepada 603.5 sen sekilogram manakala susu getah pukal meningkat 2.5 sen kepada 484.5 sen sekilogram.Pada pukul 5 petang, harga rujukan LGM bagi getah fizikal SMR 20 berada pada 611.5 sen sekilogram manakala susu getah pukal sebanyak 486.0 sen sekilogram. -BERNAMA


HDC anjur sesi padanan perniagaan sempena Jelajah Halal Malaysia

KOTA BHARU, 8 Mei - Bagi memperkasa penglibatan industri kecil dan sederhana (IKS) tempatan dalam meningkatkan peluang daya saing usahawan, Halal Development Corporation (HDC) menganjurkan program sesi padanan perniagaan sempena Jelajah Halal Malaysia (JHM). Program itu dijayakan dengan kerjasama rangkaian pemborong dan peruncit terbesar tempatan iaitu Mydin, sekali gus berupaya meningkatkan jualan usahawan IKS. Ketua Pegawai Eksekutif HDC, Hairol Ariffein Sahari berkata, program tersebut juga dapat mendorong perniagaan IKS yang terlibat untuk meningkatkan hasil jualan dan pada masa sama dapat meningkatkan produktiviti perniagaan dengan lebih efektif. Sebanyak 30 buah syarikat telah menyertai sesi padanan perniagaan tersebut. "Pada hari ini sahaja saya telah melibatkan lebih 30 usahawan di sekitar Pantai Timur untuk masuk ke program kita dan Insya-Allah pada 18 hari bulan nanti HDC akan ada bersama JAKIM, kami akan mengelola satu program Jelajah Halal Malaysia, Kelantan merupakan destinasi pertama untuk tahun ini dan Kelantan merupakan negeri keempat yang kita jelajahi," kata beliau selepas Program Sesi Padanan Perniagaan Sempena JHM, di sini hari ini.

(Ketua Pegawai Eksekutif HDC, Hairol Ariffein Sahari bercakap pada sidang media selepas Program Sesi Padanan Perniagaan Sempena Jelajah Halal Malaysia (JHM), di Kota Bharu,Kelantan)

Hairol berkata keutamaan akan diberikan kepada IKS yang telah memperoleh sijil halal atau sedang dalam proses untuk memperoleh sijil halal serta yang berminat untuk mendapatkan sijil halal untuk produk mereka. Ia tidak terhad kepada produk makanan dan minuman, bahan ramuan dan kosmetik. Pasaraya besar Mydin telah dipilih oleh HDC untuk menjadi rakan strategik program tersebut kerana ianya merupakan salah satu pasaraya besar yang aktif mempromosi dan membantu IKS halal. Nama-nama syarikat yang berjaya memasuki pasaraya besar itu akan diumumkan pada majlis pelancaran Jelajah Halal Malaysia 2023 di Kelantan yang akan berlangsung pada 18 Mei ini.


Cuaca panas: Bekalan barangan keperluan masih terkawal, tidak terjejas

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub melancarkan cawangan TF Value-Mart Sungai Petani dan inisiatif Payung Rahmah bersama pasaraya itu di Sungai Lalang, Sungai Petani, Kedah)

SUNGAI PETANI, 8 Mei - Bekalan barangan keperluan di negara ini masih berada dalam keadaan terkawal dan tidak terjejas dengan keadaan cuaca panas yang melanda ketika ini. Menteri Perdagangan Dalam Negeri dan Kos Sara Hidup, Datuk Seri Salahuddin Ayub bagaimanapun berkata pihaknya akan melakukan pemantauan dari semasa ke semasa untuk menghadapi sebarang kemungkinan. "Setakat ini tak ada..masih lagi dalam kawalan, yang lain tak berlaku, di Kedah saya difahamkan tidak ada isu gula, kekurangan gula dan tidak ada isu tentang kekurangan 'mineral water', tak ada isu, jadi saya harap perkara ini dapat kita kekalkan,"Beliau bercakap kepada pemberita selepas melancarkan cawangan TF Value-Mart Sungai Petani dan inisiatif Payung Rahmah bersama pasaraya itu di Sungai Lalang, di sini hari ini. Sementara itu, mengulas mengenai isu kekurangan bekalan gula khususnya di Pantai Timur, baru-baru ini, Salahuddin berkata kementeriannya akan bertindak lebih proaktif dengan membuat perancangan awal dan libat urus yang lebih kerap dengan pemain industri.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub ditemubual media selepas melancarkan cawangan TF Value-Mart Sungai Petani dan inisiatif Payung Rahmah bersama pasaraya itu di Sungai Lalang, Sungai Petani, Kedah)

Ia bagi memastikan tidak berlaku krisis bekalan gula dalam negara pada masa hadapan. Selasa lalu, KPDN memaklumkan berlaku gangguan bekalan gula paket satu kilogram di Kelantan dan Terengganu susulan penutupan sementara kilang gula MSM di Johor dan Perai, Pulau Pinang kerana sambutan Aidilfitri baru-baru ini. Bagaimanapun kedua-dua kilang MSM tersebut dilaporkan sudah beroperasi semula pada 25 April lalu. Rentetan itu, sejumlah 417,368 kilogram gula diedarkan dari kilang kepada pemborong di Kelantan dan Terengganu, Jumaat lalu bagi menampung kekurangan bekalan terbabit di dua negeri berkenaan.


JBPM siap siaga, pertingkat penugasan anggota berdepan musim kemarau

SEREMBAN, 8 Mei- Jabatan Bomba dan Penyelamat Malaysia (JBPM) bersiap siaga dan mempertingkat penugasan anggota, dalam berdepan musim kemarau.Menteri Pembangunan Kerajaan Tempatan, Nga Kor Ming berkata kementerian telah mengeluarkan arahan menerusi jabatan itu supaya maklum balas dan tindakan terhadap sebarang laporan kebakaran perlu dibuat tidak melebihi 10 minit.

Setakat ini, 355 balai bomba dari seluruh negara mencapai Petunjuk Prestasi Utama (KPI) berkaitan arahan tersebut.Had tempoh itu agar kebakaran dapat dipadamkan dalam kadar segera dan mengelak merebak ke kawasan lain."Supaya semua pihak di desa, tidak melakukan kebakaran terbuka, khususnya bakar sampah, ranting, tolong jangan buat pada ketika ini. "Memang kita sekarang ini, masuk musim kemarau, musim cuaca cukup panas, elakkan semua perbuatan ini supaya risiko kebakaran dapat dikurangkan ke satu tahap yang minimum," katanya.

(Nga Kor Ming sewaktu ditemui media pada Majlis Perasmian Balai Bomba dan Penyelamat Seremban hari ini)

Beliau berkata demikian ketika ditemui pada Majlis Perasmian Balai Bomba dan Penyelamat Seremban, di sini hari ini.Dalam pada itu, pihaknya juga telah mengenal pasti 406 kawasan panas yang terdedah kepada risiko kebakaran terbuka.


PERKESO Kelantan yakin wujudkan 6,888 penempatan pekerjaan tahun ini

KOTA BHARU, 8 April - Pertubuhan Keselamatan Sosial (PERKESO) Kelantan yakin mampu merealisasikan 6,888 penempatan pekerjaan tahun ini. Pengarahnya, Nora Yaacob berkata sasaran itu mampu dicapai menerusi antaranya inisitiatif Karnival Kerjaya MyFutureJobs yang akan diadakan Jun ini dan insentif Kerjaya MADANI. "Kita nak cuba dapatkan penempatan sebanyak yang mungkin dan kita juga nak war-warkan akta baharu kita, akta suri rumah di mana pengisian di dalam karnival nanti bukan sahaja melibatkan lebih kurang 25 majikan yang menyediakan lebih kurang 6 hingga 7000 kekosongan jawatan," kata beliau pada sidang media selepas program Nostalgia Raya 2023 Perkeso Kelantan di Wisma Perkeso, di sini hari ini. Mengulas lanjut, beliau berkata bagi tempoh Januari hingga Disember tahun lepas, sebanyak 5,500 penempatan pekerjaan telah berjaya dilaksanakan.

(Pengarah Pertubuhan Keselamatan Sosial (PERKESO) Kelantan, Nora Yaacob)

Dalam pada itu katanya, berdasarkan Jabatan Perangkaan Malaysia (DOSM), kadar pengangguran di Kelantan adalah agak tinggi setakat Februari lalu iaitu sebanyak 4.1 peratus, dipercayai kerana kebanyakan penduduk memilih untuk bekerja sendiri. Walau bagaimanapun jumlah itu adalah menurun berbanding 4.6 peratus pada Disember tahun lepas. Oleh itu, PERKESO Kelantan komited untuk mendapatkan penempatan pekerjaan sebanyak yang mungkin bagi membantu mengurangkan kadar pengangguran di negeri itu.


KBS komited bangunkan kepimpinan belia negara

KUALA LUMPUR, 8 Mei- Kementerian Belia dan Sukan (KBS) kini mempertingkatkan latihan kepimpinan terhadap 150 pelajar yang disenarai pendek menerusi program Malaysia Future Leaders School (MFLS).Ia susulan kejayaan KBS melatih lebih 76,000 pelajar menerusi program berkenaan.Mereka diberi pendedahan dalam membentuk sahsiah pemimpin seawal usia 17 tahun terutama dalam dunia korporat.Menurut Timbalan Menteri Belia dan Sukan, Adam Adli Abd Halim, pelajar MFLS dipilih dari seluruh negara bagi melahirkan pemimpin berkarisma sekali gus mampu menyumbang kepada pembangunan negara pada masa akan datang."Sebenarnya program ini skopnya luas bagaimanapun apabila COVID-19 melanda, kita terpaksa kecilkan skop termasuk usaha kita memperluas ke negara-negara lain. Kita terpaksa tangguhkan, sehingga kita dapat susun kembali.Saya harap program ini dapat diteruskan kesinambungannya selain menjadi medan utama kementerian membangunkan kepimpinan golongan belia," kata Adam kepada pemberita dalam sidang media selepas Program Titipan Titian Kasih bersama Pemangku Raja Perlis, Tuanku Syed Faizzuddin Putra Ibni Tuanku Syed Sirajuddin Jamalullail.

(Timbalan Menteri Belia dan Sukan, Adam Adli Abd Halim ditemui media dalam Program Titipan Titian Kasihbersama Pemangku Raja Perlis dan Raja Puan Muda Perlis di ibu negara)

Program itu adalah sebahagian modul yang menekankan elemen kenegaraan iaitu Institusi Beraja.Turut hadir, Raja Puan Muda Perlis, Tuanku Hajjah Lailatul Shahreen Akashah Khalil.


Kilang proses mineral guna model BTSL pertama, di Perak

IPOH, 8 Mei- Kilang pemprosesan bahan mineral dengan konsep Zero Waste Facility menggunakan model Built-To-Suit and Lease (BTSL) pertama, dibina di Perak.Menteri Besar, Datuk Seri Saarani Mohamad berkata pelaburan syarikat dari China; Jinjing Silicon Technology Sendirian Berhad bernilai RM140 juta itu, menjadi tanda permulaan inisiatif pertumbuhan ekonomi di negeri berkenaan.Inisiatif digerakkan kerajaan negeri melalui Perbadanan Kemajuan Negeri Perak (PKNPk), sebagai usaha untuk menarik lebih ramai pelabur."Kelancaran proses transformasi bahan mentah kepada separuh siap, pengoptimuman logistik dan pengukuhan kapasiti pergudangan yang didorong oleh sumber mineral yang banyak...terutama silika bakal menarik pelabur-pelabur di peringkat domestik dan antarabangsa," katanya.

(Datuk Seri Saarani Mohamad pada sidang media di Ipoh, hari ini)

Beliau berkata demikian pada Majlis Pecah Tanah Projek Pembangunan Kilang tersebut di Kanthan, Chemor, di sini hari ini.Kilang seluas 11.88 ekar tersebut dijangka memulakan operasi menjelang 2024 dan bakal menyediakan kira-kira 500 peluang pekerjaan baharu untuk rakyat di negeri itu.

Sambut baik pembinaan landasan kereta api kargo Khantan, Chemor-Pelabuhan LumutDalam perkembangan lain, kerajaan Perak menyambut baik cadangan pembinaan landasan kereta api kargo dari Kanthan, Chemor ke Pelabuhan Lumut oleh sebuah syarikat swasta tempatan menerusi inisiatif pembiayaan swasta (PFI).Bagaimanapun, Saarani berkata syarikat swasta berkenaan perlu menyakinkan Unit Kerjasama Awam Swasta (UKAS) mengenai pembinaan landasan kereta api tersebut.


Hospital Serdang kini dikenali sebagai Hospital Sultan Idris Shah

(Sultan Sharafuddin Idris Shah berkenan melihat replika bangunan Pusat Jantung Hospital Serdang/BERNAMA)

SERDANG, 8 Mei- Sultan Selangor Sultan Sharafuddin Idris Shah berkenan merasmikan dan menjenamakan semula Hospital Serdang sebagai Hospital Sultan Idris Shah.

Turut berangkat mengiringi Baginda, Tengku Permaisuri Selangor, Tengku Permaisuri Norashikin.Dalam titahnya, Sultan Sharafuddin menzahirkan penghargaan dan tanda terima kasih kepada kerajaan kerana sudi menamakan hospital itu bersempena dengan nama Baginda.Pada majlis itu, Sultan Sharafuddin turut berkenan menandatangani buku pelawat dan meluangkan masa lebih satu jam bagi melawat Galeri Kapsul Masa, Unit Radiologi Jantung dan Makmal Non Invasif Kardiologi.Hadir sama, Menteri Kesihatan, Dr Zaliha Mustafa dan Ketua Pengarah Kesihatan, Datuk Dr Muhammad Radzi Abu Hassan.

(Sultan Selangor berkenan menyempurnakan Perasmian dan Penjenamaan Semula Hospital Serdang kepada Hospital Sultan Idris Shah/BERNAMA)

Dalam pada itu, Sultan Sharafuddin turut bertitah mengingatkan agar projek berkepentingan tinggi seperti pembinaan hospital dan klinik baharu terutamanya di Selangor disiapkan mengikut jadual yang ditetapkan.Titah baginda, agensi pelaksana yang dipertanggungjawabkan ke atas projek berkenaan hendaklah memantau dengan teliti pelaksanaan projek sekali gus dapat menangani sebarang masalah pembinaan dengan pantas dan efisyen."Dengan terbinanya fasiliti kesihatan baharu di Selangor, rakyat boleh mendapatkan rawatan terbaik dengan kos yang mampu dan berpatutan. "Oleh itu, pembinaan hospital dan klinik awam mesti dilaksanakan dengan cekap supaya ia dapat diselesaikan dalam tempoh yang dirancang dan beroperasi dengan cekap bagi kesejahteraan rakyat jelata", titah Baginda.Dalam masa sama, Baginda turut menitahkan agar semua fasiliti kesihatan yang uzur dan hospital lama hendaklah diberi perhatian dan penjagaan teliti bagi mengelakkan sebarang kejadian yang tidak diingini berlaku."Setiap infrastruktur dan peralatan yang rosak perlu dinaik taraf dan dibaiki untuk keselesaan pesakit dan mempermudahkanakses kesihatan kepada rakyat", titah Baginda pada Majlis Perasmian dan Penjenamaan semula Hospital Serdang di Auditorium Hospital Sultan Idris Shah Serdang di sini, hari ini.


Gerakan Koperasi Johor sasar perolehan RM800 juta, tahun ini

JOHOR BAHRU, 8 Mei- Gerakan Koperasi Negeri Johor menyasarkan perolehan sebanyak RM800 juta, tahun ini.Ia melibatkan 1,462 koperasi berdaftar dengan 463,000 ahli.Exco Belia, Sukan, Pembangunan Usahawan, Koperasi dan Sumber Manusia negeri, Mohd Hairi Mad Shah berkata sasaran tersebut mampu dicapai berdasarkan petunjuk prestasi baik tahun lalu, dengan peningkatan perolehan 5.6 peratus, berbanding 2021.Ketika ini, gerakan koperasi negeri mempunyai jumlah syer dan yuran terkumpul sebanyak RM330 juta serta aset bernilai RM1.35 bilion."Ini menunjukkan satu drastik yang cukup baik dan tahun ini saya berangggapan daripada RM714 juta akan meningkat lagi dan pendapatan koperasi Johor meningkat pada kadar 5.6 peratus."Yang mana sebelum ini pendapatan koperasi yang disasarkan sebanyak RM1 bilion pada tahun 2021 dan 2020 mencapai RM970 juta," katanya.

Beliau berkata demikian selepas merasmikan Majlis Amanat bersama Gerakan Koperasi Negeri Johor, di sini hari ini.Sebanyak 36 koperasi menerima sijil pengiktirafan pada majlis itu.Enam daripadanya tersenarai dalam 100 koperasi terbaik Malaysia.Manakala baki 30 koperasi tersenarai dalam 350 koperasi terbaik daripada 15,315 koperasi seluruh negara, tahun lalu.


(Timbalan Perdana Menteri, Datuk Seri Fadillah Yusof pada sidang media selepas mempengerusikan Mesyuarat MMN2 di Putrajaya/BERNAMA)

PUTRAJAYA, 8 Mei- Dasar Mineral Negara akan dibangunkan dalam tempoh tiga bulan mulai hari ini.Menurut Timbalan Perdana Menteri, Datuk Seri Fadillah Yusof ia bagi mengurus mineral negara secara mampan dengan mengimbangi antara keperluan sektor ekonomi dan pendapatan negara, disamping memastikan kemampanan alam sekitar terpelihara.Jelasnya dasar itu akan merangkumi prosedur operasi standard (SOP) berkaitan aktiviti perlombongan khususnya membabitkan nadir bumi.

(Timbalan Perdana Menteri, Datuk Seri Fadillah Yusof)

"Pada masa yang sama kita perlu kuatkuasakan dalam konteks penguatkuasaan kepada banyak aktiviti perlombongan haram  yang sedang berjalan di seluruh negara. "Ini bukan saja merugikan negara terutama pendapatan kerajaan negeri yang hilang pendapatan disebabkan perlombongan haram tetapi juga ianya boleh menjejaskan alam sekitar disebabkan ketidakpatuhan SOP yang telah dibangunkan", katanya.Beliau berkata dalam sidang media selepas mempengerusikan mesyuarat Majlis Mineral Negara Kedua (MMN2) di Putrajaya.Tambahnya hasil mineral berpotensi menyumbang kepada pendapatan negara dengan nilai rizab ketika ini berjumlah sekitar RM4 trilion.


Datuk Abu Samah dilantik pemangku Ketua Polis KL

KUALA LUMPUR, 8 Mei- Ketua Cawangan Khas Polis Kuala Lumpur, Datuk Abu Samah Mohd Noor dilantik sebagai pemangku Ketua Polis Kuala Lumpur berkuat kuasa hari ini.Beliau menggantikan Datuk Yahaya Othman yang dilantik sebagai Ketua Polis Pahang.Majlis serah terima tugas jawatan tersebut disaksikan Pengarah Jabatan Pengurusan Bukit Aman, Datuk Azmi Abu Kassim di Ibu Pejabat Polis Kontinjen (IPK) Kuala Lumpur, di sini.

(Datuk Abu Samah Mohd Noor / Foto BERNAMA)

Datuk Abu Samah akan memangku jawatan berkenaan sehingga Ketua Polis Kuala Lumpur yang baharu iaitu Datuk Mohd Shuhaily Mohd Zain melaporkan diri.Datuk Mohd Shuhaily ketika ini merupakan Ketua Polis Pulau Pinang sementara Datuk Abu Samah turut dilantik sebagai Timbalan Ketua Polis Kedah berkuat kuasa 22 Mei.Datuk Abu Samah juga dipertanggungjawabkan untuk memangku jawatan Timbalan Ketua Polis Kuala Lumpur sehingga penggantinya diputuskan oleh pihak pengurusan tertinggi PDRM kelak.


Melaka sasar pendapatan RM30 juta, menerusi pasaran pelancong Asia Barat

AYER KEROH, 8 Mei- Melaka menyasarkan pendapatan RM30 juta melalui kedatangan lebih 6,000 pelancong dari Asia Barat pada Tahun Melawat Melaka 2024 (TMM 2024).Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata, ini di dorong sambutan positif yang diterima daripada agensi pelancong di negara-negara tersebut pada Pameran Perdagangan Pelancongan Arabian Travel Market 2023 yang berlangsung di Dubai baru-baru ini.Antara sektor pelancongan yang menjadi tumpuan pelancong Asia Barat termasuklah pelancongan kesihatan, rekreasi dan eko pelancongan.

(Exco Pelancongan, Warisan, Seni dan Budaya negeri, Datuk Abdul Razak Abdul Rahman)

"Menjelang kita hendak menyambut Tahun Melawat Melaka 2024, ini saya cukup yakin ada penambahan pengunjung ke negeri Melaka ini, lebih-lebih lagi awal saya maklumkan promosi yang kita buat di ATM atau pun Arabian Travel Market di Dubai ini mendapat sambutan begitu menggalakkan dan ini kita menyaksikan agen-agen dari timur tengah datang berminat untuk bekerjasama dengan MATTA", katanya.Beliau berkata demikian selepas menyaksikan Majlis Menandatangani Memorandum Persefahaman (MoU) antara Persatuan Ejen-ejen Pelancongan dan Pengembaraan Malaysia (MATTA) Melaka Chapter bersama empat agensi pelancongan dari Asia Barat.Datuk Abdul Razak yakin, dengan termeterai-nya MoU tersebut dapat mengukuhkan kedudukan Melaka sebagai destinasi pilihan bagi pasaran Asia Barat.


SAR tiga kru MT Pablo diteruskan jika terdapat petunjuk baharu

KOTA TINGGI, 8 Mei- Operasi mencari dan menyelamat (SAR) tiga kru kapal tangki MT Pablo yang hilang selepas ia terbakar minggu lalu akan diteruskan sekiranya terdapat petunjuk baharu.Pengarah Bahagian Penguatkuasaan dan Penyelarasan Maritim, Laksamana Muda Maritim Aminuddin Abdul Rashid berkata, kawasan pencarian sudah diperluas, namun tiada petunjuk ditemui.Ketika ini, pasukan forensik Jabatan Bomba dan Penyelamat Malaysia (JBPM), Polis Diraja Malaysia (PDRM) serta Maritim Malaysia fokus mengesan punca kebakaran kapal tersebut.Namun pasukan terlibat sentiasa bersedia jika mangsa ditemukan."Buat masa ini, berdasarkan keterangan saksi, mereka menyatakan mangsa masih berada di dalam kapal dan tak nampak mereka jatuh ke laut," katanya selepas merasmikan Operasi Redback ke-18 di Zon Maritim Tanjung Sedili, di sini.

(Tangkap layar video SAR kapal MT Pablo yang dimuat naik di laman Tik Tok @acm_dinn)

Terdahulu, operasi ditangguhkan pada 7.00 malam 5 Mei lalu selepas tiada petunjuk baharu ditemui.Mangsa yang hilang terdiri daripada dua warga India iaitu Satyam Tripathi dan Dinesh Kumar Chauhan, manakala seorang lagi warga Ukraine iaitu Sabit Shenderovskyi.Kapal tangki MT Pablo berdaftar di Gabon, Afrika terbakar kira-kira 50 peratus pada kedudukan 37.5 batu nautika timur laut Tanjung Sedili di Kota Tinggi pada 1 Mei lepas.


Perbaharui lesen 10 tahun bukan paksaan

SEREMBAN, 8 Mei- Inisiatif pembaharuan Lesen Memandu Malaysia (LMM) bagi tempoh 10 tahun yang bermula hari ini bukan suatu paksaan.Menteri Pengangkutan, Anthony Loke Siew Fook berkata, ia dilaksanakan setelah mengambil kira maklum balas rakyat untuk memanjangkan tempoh sah laku lesen."Ia merupakan pilihan, bukan kita paksa datang untuk bayar pembaharuan lesen untuk 10 tahun, tidak.Ada orang kata mungkin saya tak mampu bayar 10 tahun, tidak mengapa, kita benarkan bayar setahun, kalau tak nak bayar sekaligus 10 tahun tiada masalah, itu pilhan," katanya ketika mengadakan lawatan ke Jabatan Pengangkutan Jalan (JPJ) Seremban di sini.

(Menteri Pengangkutan, Anthony Loke Siew Fook menunjukkan LMM digital yang telah diperbaharui bagi tempoh 10 tahun / Foto BERNAMA)

Beliau turut memaklumkan diskaun 10 peratus kepada mereka yang membuat pembayaran bagi pembaharuan lesen untuk tempoh 10 tahun akan terus dilaksana.


Tidak benar pengeluaran KWSP, demi masa masa depan pencarum

SELANGOR, 8 Mei- Perdana Menteri Datuk Seri Anwar Ibrahim sekali lagi mengulang pendiriannya untuk tidak membenarkan pengeluaran Kumpulan Wang Simpanan Pekerja (KWSP) demi menjamin masa depan lebih baik kepada pencarum.Katanya, meskipun perkara itu bakal menjadi polemik politik terutama menjelang Pilihan Raya Negeri (PRN) beliau kekal dengan pendirian untuk tidak berbuat demikian."Kita kena ambil keputusan yang penuh dan tidak harus mengambil keputusan yang terpaksa hanya untuk memenuhi selera bagi sesetengah kumpulan individu."Untuk pertimbangan bagi yang benar-benar menghadapi permasalahan dan menoktahkan kemiskinan tegar, saya tidak akan bertolak ansur. Mustahil dengan aset bernilai RM1 trilion ringgit KWSP dengan negara catat beberapa kemajuan lain dan keupayaan semua yang ada selain memiliki bangunan terserenggam indah kita ada upaya noktahkan perkara ini," katanya selepas merasmikan Menara Baharu KWSP di Kwasa Damansara. di sini.Dalam pada itu, Anwar menegaskan panel penilai pelaburan KWSP harus sentiasa profesional dan bebas pengaruh orang atasan.Ini penting bagi melindungi kepentingan para pencarum dan negara.Hala tuju baharu untuk beri lebih peluang kepada belia dan sektor pertanian terlibat dalam pelaburan KWSP juga perlu dikenalpasti.Ini selari aspirasi Malaysia MADANI yang digagaskan Kerajaan Perpaduan. Selain itu, KWSP digesa tingkatkan pelaburan domestiknya kepada 70 peratus tahun ini berbanding 64 peratus tahun lalu.Fokus tersebut harus tertumpu kepada syarikat pemula tempatan yang inovatif dan catat pertumbuhan tinggi.


Rezeki tanah terbiar buat Iskandar dan pasangan

MASJID TANAH, 8 Mei- Sepasang suami isteri tekad menjadikan tanah terbiar di Kuala Linggi, Melaka untuk menanam nanas sebagai sumber pendapatan.Hasil usaha itu ia mereka berjaya menjadi pengusaha tanaman nanas MD2 terbesar di negeri itu.Dalam tempoh lima tahun, pasangan berkenaan mempunyai 42 ekar tanah tanaman nanas yang diusahakan melalui “Fionanas”.Tanah terbiar yang dibeli 20 tahun lalu oleh pasangan Fiona Tahir bersama suaminya, Iskandar Zulkarnain di Kuala Linggi membuahkan hasil.Untuk permulaan, mereka menanam sebanyak 14,000 pokok nanas untuk satu ekar tanah.Fiona menceritakan ketika dia mula menjual nanas MD2, "alhamdulillah 14,000 hasil tanamannya berjaya dijual, namun ianya masih tidak mencukupi untuk memenuhi permintaan pelanggan."Kebanyakan pelanggan berkata nanas yang dijual sedap. Jadi, kita pun menambah lagi satu ekar secara berperingkat. Kini, saya menjalankan perniagaan ini secara serius."Bagaimanapun, sewaktu pelaksanaan perintah kawalan pergerakan (PKP) mereka juga turut terkesan apabila berlaku lambakan buah sehingga ada yang rosak dan terpaksa dibuang.Menurut Iskandar, terlintas difikiran pada ketika itu untuk menghasilkan produk berasaskan nanas seperti jus, buah potong, sambal, teh, kopi, lilin dan biskut.Bagi Iskandar,"perkara yang paling penting dalam Fionas adalah kita mahu menyediakan produk yang terbaik untuk pelanggan. Biarpun harganya sedikit tinggi, namun kualitinya akan tetap dijaga."Kebangkitan itu berjaya apabila mereka mampu mengeluarkan 16 tan buah nanas dengan nilai julan sehingga RM80,000 dalam tempoh sebulan.Hasil tanaman nanas MD2 mereka kini menjadi perhatian dan sering mendapat permintaan daripada hotel bertaraf lima bintang di sekitar Kuala Lumpur dan Selangor.

(Iskandar Zulkarnain dan pasangannya, Fiona Tahir)


J-KOM giat perjelas dasar kerajaan

KUALA NERUS, 8 Mei- Jabatan Komunikasi Komuniti (J-KOM) mempergiat aktiviti turun padang bersama komuniti desa dan mahasiswa bagi memperjelas dasar-dasar kerajaan termasuk konsep Malaysia Madani.Ketua Pengarah J-KOM, Prof. Datuk Dr. Mohammad Agus Yusof berkata, menerusinya fakta betul dan mudah difahami akan disampaikan kepada rakyat.Secara tidak langsung boleh menangkis dakwaan yang akan mencemarkan imej kerajaan dan Perdana Menteri, Datuk Seri Anwar Ibrahim."Kita menangkis bukan untuk mencipta musuh dengan sesiapa memberikan fakta yang betul supaya rakyat lebih faham untuk mendapatkan fakta yang tepat kita tidak menangkis itu dengan serangan peribadi dengan sifat kebencian itu bukan J-KOM."J-KOM semestinya bila menangkis dengan fakta yang ada dengan maklumat yang tepat," katanya selepas menghadiri program Town Hall J-Kom Bersama Kepimpinan di Kuala Nerus.Ketika diminta mengulas mengenai persiapan awal menghadapi PRN, beliau berkata beberapa program sudah dirangka bagi tujuan itu.Ini termasuk memperkemas jentera media sosial dan mengadakan program latihan bagi memperjelas dasar kerajaan supaya mudah difahami rakyat.


Dua lelaki didakwa bunuh ahli perniagaan

KAJANG, 8 Mei- Dua lelaki didakwa di Mahkamah Majistret Kajang atas pertuduhan membunuh seorang ahli perniagaan bulan lalu.Bagaimanapun, tiada pengakuan direkodkan daripada kedua-dua tertuduh, Devan Jayasimhan dan Hariharan Silvam, selepas pertuduhan dibacakan di hadapan Majistret Nik Siti Norazlini Nik Mohamed Faiz.Mengikut pertuduhan, tertuduh yang merupakan pemandu e-hailing dan penganggur itu didakwa membunuh seorang lelaki berusia 41 tahun dan kemudian membuang mayatnya di kawasan terpencil di Hulu Langat.Mayat lelaki tersebut ditemui dalam sebuah bagasi di cerun bukit pada ketinggian 27 meter.

(Kedua-dua tertuduh, Devan Jayasimhan dan Hariharan Silvam tiba di Mahkamah Majistret Kajang)

Kedua-dua tertuduh didakwa mengikut Seksyen 302 Kanun Keseksaan dan dibaca bersama Seksyen 34 Akta yang sama.Pendakwaan dikendalikan Timbalan Pendakwa Raya, Norfarhanim Abdul Halim. Devan diwakili peguam, Kenny Tan Cheng Yee, manakala Hariharan tidak diwakili peguam.Mahkamah kemudian menetapkan 19 Jun depan bagi sebutan semula kes.


14 kereta sewa haram disita dalam operasi di LTAL

LANGKAWI, 8 Mei- Sebanyak 14 kenderaan disita dalam Op Khas Kenderaan Perkhidmatan Awam (KPA) di Lapangan Terbang Antarabangsa Langkawi (LTAL) yang dilaksana selama tiga hari berakhir semalam.Menurut Pengarah Kanan Bahagian Penguatkuasa Jabatan Pengangkutan Jalan (JPJ), Datuk Lokman Jamaan, tindakan itu diambil terhadap kenderaan milik persendirian yang digunakan sebagai kereta sewa pandu sendiri dan tidak memiliki permit sah."Kereta tersebut antara 44 buah kenderaan yang diperiksa.Operasi kali ini adalah untuk membuat pemeriksaan terhadap penyedia perkhidmatan kereta sewa, teksi, e-hailing dan kereta sewa haram," katanya pada sidang media di sini, malam tadi.

(Datuk Lokman Jamaan, Pengarah Kanan Bahagian Penguatkuasa JPJ)

Menurut beliau, kenderaan disita kerana menyalahi Akta Pengangkutan Jalan (APJ) dan Akta Pengangkutan Awam Darat (APAD) 2010.Tambahnya, 15 buah teksi dan 15 kenderaan e-hailing yang turut diperiksa dalam operasi tersebut pula didapati tidak melakukan sebarang kesalahan.Beliau berkata, JPJ juga sentiasa melaksanakan strategi advokasi bagi membudayakan pematuhan undang-undang jalan raya seterusnya mengekang isu penipuan kepada pelancong yang berkunjung ke pulau peranginan itu.Orang ramai boleh membuat aduan kesalahan penyedia perkhidmatan awam dengan menggunakan aplikasi MyJPJ atau menerusi email kepada This email address is being protected from spambots. You need JavaScript enabled to view it..


Rakyat Malaysia ke Thailand disaran memiliki insurans

SONGKHLA, 8 Mei- Rakyat di negara ini yang ingin berkunjung ke Thailand disaran membeli insurans seperti insurans wajib, insurans sukarela dan insurans perjalanan yang ditawarkan sebagai persediaan awal bagi sebarang kemungkinan tidak diingini.Ini termasuk kemasukan ke wad, kemalangan, sakit secara tiba-tiba serta jangkitan COVID-19.Menurut Konsul Jeneral Malaysia di Songkhla, Muhammad Ridzuan Abu Yazid, "kos rawatan di hospital swasta di Thailand berkemungkinan boleh mencecah beberapa kali ganda lebih tinggi dari Malaysia, maka pemegang insurans akan mendapat perlindungan risiko dalam menghadapi sebarang kemungkinan tersebut."Beliau memaklumkannya perkara itu ketika mengiringi Pemangku Raja Perlis, Tuanku Syed Faizuddin Putra Jamalulail menyampaikan sumbangan Majlis Agama Islam dan Adat Istiadat Melayu Perlis (MAIPs) kepada dua buah masjid di wilayah Songkhla iaitu Masjid Asasul Islam dan Masjid Assalam berjumlah RM1,000 setiap sebuah.Turut berangkat sama ialah Raja Puan Muda Perlis,Tuanku Hajjah Lailatul Shahreen Akashah Khalil.Terdahulu, baginda berdua turut melawat ke Ban Nakorn Nai Museum buat julung kalinya sambil diiringi oleh Presiden Majlis Pelancongan Songkhla, Chanin Sakarin.Ia diasaskan oleh Krachang Jaruprukphan yang telah menghidupkan semula bandar lama Songkhla dengan mempamerkan barangan antik seperti perabut antik lama, kayu, meja dan pinggan mangkuk dari zaman purba China serta mempamerkan potret-potret Raja Bhumibol Adulyadej.

(Pemangku Raja Perlis sampaikan sumbangan Majlis Agama Islam dan Adat Istiadat Melayu Perlis)


20 lokasi 'hotspot' pembuangan sampah haram di Negeri Sembilan ditutup

SEREMBAN, 8 Mei- Sebanyak 20 lokasi titik panas (hotspot) pembuangan sampah haram ditutup oleh Perbadanan Pengurusan Sisa Pepejal dan Pembersihan Awam (SWCorp) Negeri Sembilan.Pengarahnya, Siti Yusnita Mohamad Yusof berkata, daripada jumlah tersebut sebanyak enam lokasi berada di daerah Seremban, empat lokasi di Nilai, masing-masing tiga di Port Dickson dan Kuala Pilah serta satu lokasi di Tampin, Jempol, Rembau dan Jelebu. Beliau memaklumkan, 79 tan sisa sampah dibersihkan daripada 20 lokasi tersebut."Lokasi pembuangan sampah haram di daerah Seremban iaitu di Seremban Jaya Fasa 8 merupakan lokasi terakhir bagi kerja-kerja pembersihan setakat ini.Lepas kerja pembersihan ini, kita dah selesaikan untuk semua lokasi pembuangan sampah haram di Negeri Sembilan, kami harap tak berulang lagi," katanya selepas operasi pembersihan sampah haram di Seremban Jaya Fasa 8, di sini.

(Pekerja pembersihan SWCorp membersihkan sampah yang dibuang di tempat pembuangan sampah haram di sini)

Tambah beliau, sebanyak 54 lokasi 'hotspot' pembuangan sampah haram telah ditutup sepanjang tahun lalu. Dianggarkan 300 tan sisa sampah haram dibersihkan dari kawasan tersebut yang merupakan premis kedai terbiar dan terbengkalai.Sementara itu, SWCorp juga telah melaksanakan 11 Operasi Intip dan Cekup sepanjang tahun lalu di kawasan terbabit.


Motosikal bertembung, dua maut

YAN, 8 Mei- Dua maut termasuk seorang pelajar wanita tingkatan satu selepas motosikal yang mereka tunggang bertembung dengan sebuah lagi motosikal dalam kemalangan di Jalan Sungai Dedap, Kedah malam tadi.Ketua Polis Daerah Yan, DSP Shahnaz Akhtar Haji berkata, "kejadian yang berlaku kira-kira pukul 9.15 malam menyebabkan adik mangsa yang membonceng motosikal cedera."Katanya menerusi kenyataan mangsa, "Mohd Khatib Sharbini Tajuddin, 41 tahun dan Nur Aina Ellysya Abdul Hadi, 13 tahun maut di tempat kejadian manakala Nur Aina Syafiqa Abdul Hadi, 11 tahun hanya mengalami kecederaan."Katanya, "siasatan awal mendapati motosikal yang ditunggang dua beradik berkenaan memasuki laluan arah bertentangan dan bertembung di bahagian hadapan motosikal lelaki terbabit."Ketiga-tiga mangsa yang terlibat dalam kemalangan itu dipercayai tidak memakai topi keledar.Mayat kedua-dua mangsa telah dihantar ke Unit Forensik Hospital Yan  untuk bedah siasat.Kes disiasat di bawah Seksyen 41(1) Akta Pengangkutan Jalan 1987.

(Kemalangan berlaku di Jalan Sungai Dedap, Yan, Kedah)


Polis beri amaran kepada penduduk Taman Mount Austin

JOHOR BAHRU, 8 Mei- Polis memberi amaran kepada penduduk Taman Mount Austin semalam, kerana menghalang jalan raya, dan membahayakan keselamatan awam dengan dengan meletakkan beberapa tong di laluan Jalan Mutiara Emas, di sini.Tong tersebut digunakan untuk menghalang pengguna jalan raya membawa kereta dengan laju, selain tidak membenarkan kenderaan persendirian diletakkan dihadapan kediaman mereka.Ketua Polis Daerah Johor Bahru Selatan, Asisten Komisioner Raub Selamat memaklumkan, "pihaknya telah mengalihkan halangan tersebut bagi memastikan laluan lancar, selain merampas tong–tong tersebut."Tindakan penduduk terlibat disifatkan sebagai mementingkan diri, dan mampu mendatangkan masalah kepada penduduk setempat serta pengguna jalan raya lain.Pemantauan akan dijalankan dari semasa ke semasa bagi memastikan laluan lancar.

(Polis beri amaran supaya tidak meletakkan tong di Jalan Mutiara Emas)


PM sahkan Lynas diberi tempoh lanjutan enam bulan

KUALA LUMPUR, 7 Mei - Perdana Menteri, Datuk Seri Anwar Ibrahim mengesahkan bahawa kerajaan telah memberi Lynas Malaysia tempoh lanjutan enam bulan untuk memenuhi syarat pelesenan beroperasi di negara ini.Beliau berkata lanjutan masa itu bagaimanapun disertai dengan syarat ketat dan akan sentiasa dipantau. “Saya rasa Menteri Sains, Teknologi dan Inovasi Chang Lih Kang akan memberikan penjelasan terperinci tetapi daripada pemahaman kami, lanjutan adalah dengan syarat dan dipatuhi dengan ketat,” katanya ringkas.

(Perdana Menteri, Datuk Seri Anwar Ibrahim)

Sebuah portal hari ini melaporkan Lynas telah diberikan lanjutan masa tersebut susulan rayuan yang dikemukakan oleh syarikat itu berhubung empat syarat dikenakan oleh  Lembaga Perlesenan Tenaga Atom (AELB).Rayuan itu dilihat sebagai usaha terakhir untuk memastikan pengeluar nadir bumi itu boleh meneruskan operasi di kilang mereka di Gebeng, Kuantan selepas 1 Julai.Lynas sebelum ini telah berulang kali mempertahankan bahawa kilangnya selamat dan menegaskan bahawa pelaksanaan syarat pelesenan sedemikian akan mengakibatkan kehilangan pekerjaan di Malaysia. - BERNAMA


Tangguh aktiviti luar ketika cuaca panas- KPM

NIBONG TEBAL, 7 Mei- Kementerian Pendidikan (KPM) sekali lagi mengingatkan sekolah di seluruh negara supaya menangguhkan aktiviti di luar bilik darjah susulan cuaca panas bagi mengelak diserang strok haba.Menterinya, Fadhlina Sidek berkata, penangguhan aktiviti itu hanya bersifat sementara hingga keadaan cuaca benar-benar selamat untuk murid dan pelajar menjalankan program di luar kelas.Beliau berkata biarpun ada negeri yang kini cuaca sudah semakin baik pihaknya tetap berterusan menjalankan pemantauan bersama Kementerian Kesihatan (KKM) dan Kementerian Sumber Asli, Alam Sekitar dan Perubahan Iklim (NRECC)."Setakat ini memang tiada sekolah yang ditutup susulan cuaca panas, namun kita terus dalam keadaan berjaga-jaga dan bersedia dengan sebarang kemungkinan. Pengurusan berkaitan garis panduan serta pemantauan dilakukan dengan ketat oleh KPM bersama Kementerian Kesihatan dan Kementerian Sumber Asli, Alam Sekitar dan Perubahan Iklim bagi memastikan keadaan terkawal. Biarpun penangguhan ini bersifat sementara, namun ada sesetengah negeri yang cuacanya semakin baik maka kita akan sentiasa pantau dari masa ke semasa.," katanya.Beliau berkata demikian pada Majlis Rumah Terbuka Aidilfitri Parlimen Nibong Tebal di Dewan Dato Haji Ahmad Salleh, Kampung Permatang Keling, Nibong Tebal.

(Fadhlina pada Majlis Rumah Terbuka Aidilfitri Parlimen Nibong Tebal di Dewan Dato Haji Ahmad Salleh, Kampung Permatang Keling, Nibong Tebal)

Hadir sama Ketua Pengarah KPM, Datuk Pkharuddin Ghazali.Mengulas lanjut, Fadhlina berkata, sehingga kini tiada sekolah ditutup memandangkan keadaan masih selamat dan kesiapsiagaan KPM berdepan isu terbabit.


PRN: Anwar serah kebijaksanaan pimpinan negeri mulakan rundingan kerusi

KUALA LUMPUR, 7 Mei- Persiapan antara parti gabungan Kerajaan Perpaduan bagi menghadapi enam Pilihan Raya Negeri (PRN) akan diputuskan dalam tempoh terdekat.Perdana Menteri, Datuk Seri Anwar Ibrahim berkata ini termasuklah mengenai rundingan pembahagian kerusi, strategi kempen dan calon yang akan bertanding.Bagaimanapun beliau berkata bagi negeri yang dikuasai mutlak oleh gabungan tertentu seperti Pakatan Harapan (PH) di Selangor dan Pulau Pinang, rundingan mengenai pengagihan kerusi harus dimulakan oleh kepimpinan negeri sebelum hasil rundingan itu dikemukakan kepada pusat. "Saya serah kepada kepimpinan negeri yang harus memulakan rundingan secara lebih kemas dan mengemukakan kepada kepimpinan pusat."Pimpinan parti lain yang tidak bertanding akan terus memberi kerjasama dan sokongan untuk menunjukkan kesepaduan dan kerjasama dalam Kerajaan Perpaduan. Rundingan ini akan diteruskan dalam masa singkat mungkin wakil Pakatan Harapan (PH) dan Barisan Nasional (BN) akan umumkan agihan kerusi, calon dan strategi kempen," katanya.Beliau berkata demikian dalam sidang media selepas mempengerusikan Mesyuarat Majlis Perundingan Pimpinan Kerajaan Perpaduan di ibu negara.Mesyuarat kira-kira dua jam itu turut dihadiri beberapa pemimpin utama Kerajaan Perpaduan antaranya Pengerusi Barisan Nasional (BN) yang juga Presiden UMNO Datuk Seri Dr Ahmad Zahid Hamidi; Ketua Whip Gabungan Parti Sarawak (GPS) Datuk Seri Fadillah Yusof dan Setiausaha Agung DAP Anthony Loke Siew Fook.

(Anwar hadiri Mesyuarat Majlis Perundingan Pimpinan Kerajaan Perpaduan diMenara Dato' Onn, ibu negara /BERNAMA)

Enam negeri sebelum ini sepakat membubarkan DUN masing-masing pada dua minggu terakhir Jun ini bagi memberi laluan kepada PRN iaitu Selangor, Negeri Sembilan, Pulau Pinang, Kelantan, Kedah dan Terengganu.Dalam perkembangan lain, Anwar berkata Konvensyen Nasional Kerajaan Perpaduan yang diadakan pada 14 Mei ini adalah percubaan pihaknya untuk terus mewujudkan semangat kemuafakatan dalam kalangan kaum dan wilayah di negara ini. Ia sekaligus bagi memastikan agenda rakyat dapat dilaksana dengan berkesan."Mesej kita ke seluruh negara ini ialah suatu percubaan yang unik dalam sejarah  yang mengulangi usaha untuk mewujudkan kemuafakatan kaum dan wilayah bermula sejak peringkat awal kemerdekaan, kemudian pada zaman Tunku Abdul Rahman dan oleh Tun Abdul Razak."Kita harap percubaan usaha ini berkesan dan berhasil bagi menjamin kesinambungan, kelangsungan dan yang paling penting agenda rakyat itu dapat dilaksanakan dengan cukup berkesan," katanya.


Sindiket guna inap desa edar dadah tumpas

PONTIAN, 7 Mei- Satu sindiket mengedar dadah yang menjadikan inap desa sebagai transit, berjaya ditumpaskan polis Johor.Lima lelaki ditahan dalam dua serbuan berasingan di Tangkak dan Pontian, antara pukul 8.45 hingga 10 malam Khamis lalu.64.89 kilogram syabu dan 17.58 kilogram pil ekstasi bernilai lebih RM3.4 juta dirampas.Ketua Polis Johor, Datuk Kamarul Zaman Mamat berkata mereka yang ditahan empat warga tempatan dan seorang tekong warga asing berusia 23 hingga 53 tahun.Dua suspek positif dadah manakala seorang mempunyai rekod lampau jenayah dan dadah.Kegiatan pengedaran dadah melalui jalan laut itu aktif sejak Januari tahun ini."Dadah ini jika terlepas ke seberang bernilai hampir 3 kali ganda daripada nilai sekarang. Ini menunjukkan mereka sedaya upaya melakukan kegiatan ini," katanya.

(Ketua Polis Johor, Datuk Kamarul Zaman Mamat)

Beliau berkata demikian kepada pemberita semasa sidang media di Ibu Pejabat Polis Daerah Pontian, Johor.Semua suspek direman tujuh hari hingga 11 Mei untuk siasatan mengikut Seksyen 39B Akta Dadah Berbahaya 1952.


PM hargai jasa Tun Mahathir jayakan Proton

KUALA LUMPUR, 7 Mei- Perdana Menteri, Datuk Seri Anwar Ibrahim berbangga dengan pencapaian Proton Holdings Bhd (Proton) yang mampu bertahan selama empat dekad dalam pasaran automotif, meskipun berdepan pelbagai cabaran.Anwar turut berterima kasih kepada Tun Dr. Mahathir Mohamad atas sumbangan dan peranan bekas Perdana Menteri itu dalam menjayakan Proton."Jadi wajar mengenang perjalanan Proton selama 40 tahun...di pihak pentadbiran Kerajaan Perpaduan sekarang kita ucap terima kasih kepada bekas Perdana Menteri, Tun Dr. Mahathir Mohamad yang mempunyai sumbangan dan peranan dalam bidang ini," katanya.

Beliau berucap pada Majlis Sambutan 40 Tahun Proton, sekali gus merasmikan Pelancaran Proton X90 di Pusat Pameran dan Perdagangan Antarabangsa (MITEC), di sini hari ini.Perdana Menteri turut menghargai penglibatan bekas Pengerusi DRB-HICOM, Allahyarham Tan Sri Yahaya Ahmad yang juga antara individu terlibat menjayakan Proton.


Hargai kenyataan polis Thailand, bantu PDRM perangi dadah

(Kejohanan Tembak Royal Malaysia Police (RMP) Open Championship 2023 Level III yang berlangsung di Putrajaya)

PUTRAJAYA, 7 Mei- Polis Diraja Malaysia (PDRM) akan menjalankan kerjasama bagi membanteras isu kemasukan syabu dan pil yaba dari negara jiran.Menurut Ketua Polis Negara, Tan Sri Acryl Sani Abdullah Sani, kenyataan Ketua Polis Wilayah Narathiwat sebelum ini menyatakan dadah tersebut paling banyak dibawa masuk ke Malaysia."Ini satu perkembangan menarik dan saya mengalu-alukan kenyataan yang dikeluarkan."Dan kita berharap kenyataan seperti ini akan memudahkan lagi dan membantu PDRM dalam usaha untuk memerangi kebanjiran dadah-dadah sintetik dari negara jiran," katanya.

(Ketua Polis Negara, Tan Sri Acryl Sani Abdullah Sani)

Beliau berkata demikian pada sidang media Kejohanan Tembak Royal Malaysia Police (RMP) Open Championship 2023 Level III, di sini hari ini.Terdahulu Polis Thailand mendedahkan syabu dan pil yaba adalah antara jenis dadah yang paling banyak dibawa masuk ke Malaysia melalui pangkalan haram di sempadan kedua-dua negara.Ketua Polis Wilayah Narathiwat Mej Jen Anuruth Imarb berkata, kesemua dadah tersebut dibawa masuk dari kawasan utara Thailand iaitu di Segi Tiga Emas (Thailand, Laos dan Myanmar) melalui sindiket dadah, sebelum tiba di sempadan wilayah selatan di Malaysia.

Kawalan keselamatan di perairan pantai timur Sabah berada pada tahap terbaikDalam perkembangan lain, Acryl Sani berkata kawalan keselamatan di perairan pantai timur Sabah masih berada pada tahap yang terbaik.Bagaimanapun, kesiapsiagaan anggota dan aset sentiasa dipertingkat supaya berada pada paras optimum.Menurutnya, statistik kes yang paling utama berlaku di perairan kawasan tersebut adalah membabitkan penculikan untuk meminta wang tebusan. "Sehingga kini kita lihat pada tahap yang terbaik...saya sering ulang bahawa tahap terbaik ini tidak boleh kita longgarkan, kesiapsiagaan sentiasa akan dipertingkat," katanya.Dalam pada itu, beliau berkata PDRM juga sentiasa memohon kepada kerajaan untuk menambah kekuatan aset seperti vesel atau mengganti aset yang telah usang.Selain itu, lebih banyak pos kawalan turut akan dibina di sepanjang sempadan Sabah dengan Kalimantan Utara termasuk di pulau-pulau.


KPDN cari penyelesaian isu kekurangan bekalan gula di Pantai Timur ketika Aidilfitri

(Datuk Seri Salahuddin Ayub beramah mesra dengan orang ramai pada Majlis Rumah Terbuka Rahmah Aidilfitri 2023 Parti Amanah hari ini/ Foto BERNAMA)

GEORGE TOWN, 7 Mei - Kementerian Dalam Negeri dan Kos Sara Hidup (KPDN) akan mencari jalan penyelesaian dalam isu kekurangan bekalan gula ketika sambutan Aidilfitri di Kelantan dan Terengganu baru-baru ini.Menterinya, Datuk Seri Salahuddin Ayub berkata pihaknya sedang memperhalusi perkara itu agar ia tidak berulang pada masa akan datang.Menerusi Ops Manis, masalah tersebut dapat diatasi dengan kadar segera sehingga mampu menampung sejumlah 36 peratus bekalan gula di negeri Kelantan, walaupun permintaan agak tinggi ketika sambutan Aidilfitri."Namun begitu saya tidak berpuas hati tentang beberapa alasan diberikan terutama, ada katanya isu cuti raya, saya mahu di masa akan datang, libat urus yang lebih serius, akan saya ambil di bawah bagi pihak KPDN dengan pemain-pemain industri, seperti MSN dan juga CSR supaya ini tidak berlaku lagi pada masa akan datang,"

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub ketika ditemui media pada Majlis Rumah Terbuka Rahmah Aidilfitri 2023 Parti Amanah hari ini/Foto BERNAMA)

Beliau berkata demikian selepas Majlis Rumah Terbuka Rahmah Aidilfitri 2023 anjuran Parti Amanah di Teluk Kumbar, di sini.Ops Manis adalah serampang dua mata bagi memulihkan gangguan bekalan gula di setiap lapisan rantaian pembekalan serta memastikan tidak berlaku pembelian panik.Dalam pada itu, Salahuddin menjelaskan isu gangguan bekalan gula kini semakin pulih dan pemborong-pemborong di Kelantan dan Terengganu telah menerima bekalan daripada pengilang secara berperingkat untuk diedarkan kepada pemborong dan peruncit di negeri masing-masing.


JaPEN Kelantan bantu beri penerangan berkaitan El-Nino

MACHANG, 7 Mei- Jabatan Penerangan (JaPen) Kelantan sentiasa berbincang dan bekerjasama rapat dengan Jabatan Pendidikan Negeri (JPN) bagi membantu menyampaikan info kepada pelajar, berkaitan fenomena El-Nino.Pengarahnya, Muhd Nor Aswadi Md Nor berkata ia bertujuan mengenal pasti kaedah bersesuaian untuk dilaksanakan.Paling penting memastikan pelajar serta masyarakat mendapat maklumat tepat dan sahih.Jelas beliau, perkara itu dibincangkan dari semasa ke semasa bersama Jawatankuasa Pengurusan Bencana Negeri dan daerah.Banyak kempen kesedaran juga sudah digerakkan untuk memastikan masyarakat sedar akan risiko cuaca panas yang sedang berlaku."Sekarang ini JaPEN bekerjasama rapat dengan pihak JPN, kita akan tengok dalam konteks mana yang boleh kita bantu."Tentu sekali kita dalam Jawatankuasa Pengurusan Bencana Negeri dan juga daerah...perkara ini dibincangkan dari semasa ke semasa dan tentu sekali JPN dan PPD terlibat sama mengenai perkara ini kerana ia memerlukan kerjasama secara bersama," katanya.

(Pengarah JaPEN Kelantan, Muhd Nor Aswadi Md Nor)

Beliau berkata demikian kepada media selepas Program Demokrasi Kita@Kelab Malaysiaku Peringkat Negeri Kelantan Tahun 2023, di sini.Tambah Muhd Nor Aswadi, selain kempen turun ke lapangan, pihaknya juga menggerakkan unit penerangan ke setiap daerah di negeri itu.Ia antara cara menyampaikan maklumat kepada penduduk setempat.


Jualan Rahmah, KPDN Kedah perkenal sistem kupon

GURUN, 7 Mei- Sistem kupon akan diperkenal kepada pengguna yang ingin mendapatkan barangan Jualan Rahmah, di Kedah.Kaedah itu bagi memudahkan pengguna membuat pilihan dan mempercepat proses mendapatkan barangan.Pengarah Kementerian Perdagangan Dalam Negeri dan Kos Sara Hidup (KPDN) Kedah, Affendi Rajini Kanth berkata melalui sistem tersebut pengguna yang ingin mendapatkan Jualan Rahmah, hanya perlu membayar jenis barangan diperlukan.Ia harus dilakukan sehari atau sebelum program Jualan Rahmah berlangsung.Pihaknya juga akan menyenaraikan barangan yang dipilih sebelum diserah kepada pengguna.Kaedah itu sekali gus dapat mengurangkan kesesakan dan pengguna tidak perlu berebut mendapatkan barangan mereka."Sistem kupon ini membolehkan pembeli memilih barangan yang mereka mahu, kalau kita ada 16 atau 13 barangan mengikut kawasan, kadang-kadang barang itu diperlukan...mereka memilih barang mengikut keperluan dan ia mempercepatkan proses."Sekiranya tujuh barangan yang mereka mahu, boleh beli dan bergerak keluar dengan cepat dan menjimatkan masa," katanya.

(Pengarah KPDN Kedah, Affendi Rajini Kanth)

Beliau bercakap kepada RTM pada Karnival Jualan Rahmah di Jeniang, di sini hari ini.Menurutnya lagi, Jualan Rahmah akan diperluas ke seluruh Dewan Undangan Negeri, DUN di negeri itu bagi memberi peluang kepada golongan B40 mendapatkan barangan jualan tersebut.


Saksi kemalangan diminta tampil bantu siasatan - Polis PJ

(Rakaman kejadian selepas penunggang motosikal terjatuh dipercayai akibatdihimpit sebuah lori di LDP/FB Aidan Ahmad)

PETALING JAYA, 7 Mei- Individu yang melihat dan berada di lokasi kejadian ketika insiden kemalangan melibatkan dua buah kenderaan iaitu sebuah lori dan sebuah motosikal di Lebuhraya Damansara Puchong (LDP) menghala ke Kepong pada Jumaat lalu diminta tampil bagi membantu siasatan polis.Ketua Polis Daerah Petaling Jaya, Asisten Komisioner Mohammad Fakhrudin Abdul Hamid berkata, laporan polis telah dibuat oleh pihak yang terlibat dalam kejadian yang berlaku kira-kira pukul 3.30 petang.Ujar beliau, kes disiasat di bawah Seksyen 43(1) APJ 1987."Insiden tular di laman sosial menerusi muat naik pemilik akaun Facebook Aidan Ahmad dalam halaman Facebook 'Dashcam Owners Malaysia' yang memaparkan sebuah lori dipercayai menghimpit sebuah motosikal sehingga penunggangnya terjatuh."Mereka yang melihat atau berada di tempat kejadian dimohon tampil di balai polis berhampiran atau berhubung terus dengan Pegawai Penyiasat Trafik, Sarhan Muhammad Aizuddin Awang di talian 013-9003499 bagi membantu siasatan," katanya dalam kenyataan hari ini.

(Lori yang dipercayai menghimpit seorang penunggang motosikal di LDP/FB Aidan Ahmad)